Il-Briefing - Seduti Plenarji 11-14.12.06 (Strasburgu) u 18.12.06 (Brussell)

REACH: Il-Membri tal-Parlament Ewropew għandhom japprovaw il-ftehim ta' kompromess li ntlaħaq bejn id-delegazzjonijiet tal-Parlament Ewropew u tal-Kunsill fuq REACH - il-pakkett leġislattiv dwar l-evalwazzjoni, r-reġistrazzjoni u l-awtorizzazzjoni ta' sustanzi kimiċi.

Aġġustament ghall-Globalizzazzjoni: Rapport dwar il-ħolqien ta' Fond Ewropew ta' aġġustament ghall-Globalizzazzjoni, li għandu jipprovdi sa €500 miljun kull sena biex jgħin lil dawk il-ħaddiema li spiccaw bla xogħol minħabba l-effetti tal-globalizzazzjoni, jerggħu jintegraw ruħhom fis-suq tax-xogħol.

Aġġornament tar-regoli dwar ir-reklami fuq it-televixin: Rapport dwar it-tibdil fir-regoli dwar ir-reklami mxandra fuq it-televixin fl-Ewropa, u approċċ ġdid f'każijiet meta prodotti kummerċjali jintwerew matul ix-xandir barra l-ħin tar-reklami.

Il-ħarsien ta' l-ilma ta' taħt l-art: Ftehima ta' konċiljazzjoni li ntlaħaq bejn ir-rapprezentanti tiegħu u tal-Kunsill dwar id-Direttiva fuq il-protezzjoni ta' l-ilma ta' taħt l-art.

Il-Parlament irnexxilu jintroduċi dispożizzjonijiet sabiex l-Istati Membri jieħdu miżuri iktar stretti li jevitaw li sustanzi perikolużi jikkontaminaw l-ilma ta' taħt l-art.

Liċenzji tas-sewqan ġodda: Mill-2013, il-liċenzji tas-sewqan ġodda jew dawk li jkunu gew sostitwiti ghandhom jibdew jinħargu f'format ta' karta ta' kreditu uniku madwar l-Unjoni Ewropea kollha.

Dan il-format jissostittwixxi iktar minn 110 mudelli differenti ta' liċenzji tas-sewqan li jezistu fl-Istati Membri.

Seduta plenarja straordinarja tal-Parlament: Il-Kunsill u l-Kummissjoni ser jagħmlu stqarrija dwar il-Preparazzjoni tal-laqgħa tal-Kunsill Ewropew li ser issir fi Brussell fl-14 u fil-15 ta' Dicembru 2006.

Ta' min jinnota fit-18 ta' Dicembru ser issir seduta plenarja straordinarja tal-Parlament Ewropew fi Brussell.

Il-baġit ta' l-Unjoni Ewropea: Il-Membri għandhom jikkunsidraw żewġ rapporti dwar l-abbozz tal-baġit ġenerali ta' l-UE għas-sena 2007, emendat mill-Kunsill.

Ir-rapporti kienu mħejjin minn James ELLES (EPP-ED, UK) u Louis GRECH (PES, MT).

Il-proċedura baġitarja issa waslet fit-tieni qari.

Il-ħatra tal-Kummissarji Rumeni u Bulgari: Approvazzjoni tal-ħatra tal-Kummissarji l-ġodda li jirrappreżentaw il-Bulgarija u r-Rumanija.

Meglena KUNEVA mill-Bulgarija għandha ssir Kummissarju ghall-Ħarsien tal-Konsumaturi, waqt li Leonard ORBAN , mir-Rumanija, għandu jsir Kummissarji għall-Multilingwiżmu.

L-għoti tal-Premju Sakharov għal-Liberta' tal-Ħsieb: Ċerimonja ta' l-għoti tal-Premju Sakharov għal-Liberta' tal-Ħsieb lil Alexander Milinkevich, il-mexxej ta' l-oppożizzjoni fil-Belarus.

Riċeviment għall-ġurnalisti: F'okkażjoni tal-ċelebrazzjonijiet ta' l-aħħar tas-sena, il-ġurnalisti preżenti fil-Parlament Ewropew fi Strasburgu huma mistiedna għal riċeviment nhar it-Tlieta 12 ta' Diċembru fil- Visitors Gallery (Bini LOW, sular 0), mis-6 ta' filgħaxija 'l quddiem.

-//EP//TEXT IM-PRESS 20061127BRI00306 FULL-TEXT DOC XML V0//MT

Ftehim dwar REACH

Il-MPE għandhom japprovaw il-ftehim ta' kompromess li ntlaħaq bejn id-delegazzjonijiet tal-Parlament Ewropew u tal-Kunsill fuq REACH - il-pakkett leġislattiv dwar evalwazzjoni, r-reġistrazzjoni u l-awtorizzazzjoni ta' sustanzi kimiċi.

B'hekk għandu jinstab bilanċ bejn il-kompetittivita' ta' l-industrija tal-kimiki Ewropea minn naħa waħda u l-ħarsien tas-saħħa tal-bniedem u ta' l-ambjent minn naħa l-oħra.

Din il-proċedura leġiżlattiva waslet fit-tieni qari tal-kodeċiżjoni.

Wara li ntlaħaq dan il-ftehim ta' kompromess, ir- rapporteur Guido SACCONI (PES, IT) għamel appell biex matul is-seduta plenarja, il-gruppi politiċi kollha fi ħdan il-Parlament jappoġġjaw dan ir-riżultat.

Il-punti prinċipali ta' dan il-ftehim huma dawn:

- Rigward l-Aġenzija Ewropea għas-Sustanzi Kimiċi, li għad trid tkun imwaqqfa, il-Parlament għandu jaħtar żewġ membri għall-bord ta' tmexxija tagħha.

Barra minn hekk, il-persuna innominata biex issir Direttur Eżekuttiv, għandu jieħu sehem f'seduta ta' smigħ flimkien mal-MPE qabel il-ħatra tiegħu tiġi kkonfermata;

- Rigward l-awtorizzazzjoni ta' sustanzi perikolożi (b'kollox madwar 3,000), għandu jkun hemm l-obbligu li jitniedi pjan sabiex dawn is-sustanzi jkunu sostitwiti b'alternattivi iktar siguri.

F'każ li ma tkun teżisti ebda alternattiva, il-produtturi ser ikollhom jippreżentaw pjan ta' riċerka u żvilupp;

- Ġiet mifthiema klawsola sabiex wara sitt snin tiġi evalwata l-possibilta' li sustanzi li jkollhom proprjetajiet li jfixklu s-sistema endokrina jiġu inklużi fost dawk li jistgħu jiġu awtorizzati biss jekk il-vantaġġi soċjali u ekonomiċi huma akbar mir-riskji għas-saħħa tal-bniedem u għall-ambjent u jekk ma teżisti ebda alternattiva iktar sigura;

- Id-dispożizzjonijiet dwar il-proprjeta' intellettwali ġew imsaħħa u għalhekk il-protezzjoni tad-dejta għandha tkun estiża għal sitt snin;

- Dwar il-prinċipju ta' l-Obbligu tal-Prudenza, it-test ifakkar li l-manifattura, l-importazzjoni u t-tqegħid fis-suq ta' sustanzi, m'għandhomx jaffettwaw ħażin is-saħħa tal-bniedem jew l-ambjent;

- Rigward il-benesseri ta' l-annimali, ġie miftiehem tibdil li jevita d-duplikazzjoni ta' l-ittestjar fuq l-annimali u jippromwovi metodi ta' ttestjar differenti.

REACH għandha tidħol fis-seħħ fl-1 ta' Ġunju 2007.

Għalfejn REACH?

Il-pakket leġislattiv REACH huwa mistenni li jissostittwixxi l-leġislazzjoni attwali li m'għadhiex ikkunsidrata tajba biżżejjed biex tinkoraġġixxi l-innovazzjoni jew tipprovdi protezzjoni xierqa għall-ambjent jew għall-pubbliku ġenerali.

Is-sistema l-ġdida ħa tkun ibbażata fuq ħames punti:

- L-introduzzjoni ta' skema ta' reġistrazzjoni li eventwalment tkun tinkludi kemm is-sustanzi kimiċi il-ġodda kif ukoll dawk li diġa' jeżistu;

- It-trasferiment tar-responsabbilta' għall-analiżi tar-riskju mill-aġenziji governattivi għall-produtturi jew importaturi;

- L-inklużjoni, kull fejn ikun neċessarju jew xieraq, ta' l-utenti fir-rikjesti għal dejta u fit-testijiet li jsiru fuq is-sustanzi kimiċi;

- L-introduzzjoni ta' proċedura ta' awtorizzazzjoni ta' sustanzi kimiċi li jikkawżaw tħassib partikolari;

- Iktar trasparenza fir-rigward tal-pubbliku ġenerali permezz ta' aċċess iktar faċli għal informazzjoni dwar is-sustanzi kimiċi

Rapporteur Guido SACCONI PSE IT A6-0352/2006 RAKKOMANDAZZJONI GĦAT-TIENI QARI dwar il-pożizzjoni komuni tal-Kunsill għall-adozzjoni ta' regolament tal-Parlament Ewropew u tal-Kunsill dwar ir-Reġistrazzjoni, l-Evalwazzjoni, l-Awtorizzazzjoni u r-Restrizzjoni ta' Sustanzi Kimiċi (REACH) A6-0345/2006 RAKKOMANDAZZJONI GĦAT-TIENI QARI dwar l-approssimazzjoni ta' liġijiet, regolamenti, u dispożizzjonijiet amministrattivi li jikkonċernaw il-klassifikar, l-ippakkjar u t-tikkettar ta' sustanzi perikolużi u li tistabbilixxi Aġenzija Ewropea għas-Sustanzi Kimiċi Proċedura: Kodeċiżjoni

-//EP//TEXT IM-PRESS 20061127BRI00306 FULL-TEXT DOC XML V0//MT

Il-ħarsien ta' l-ilma ta' taħt l-art: ftehim dwar standards iktar stretti

Il-Parlament Ewropew għandu jadotta ftehima ta' konċiljazzjoni li ntlaħaq bejn ir-rappreżentanti tiegħu u tal-Kunsill dwar id-Direttiva fuq il-protezzjoni ta' l-ilma ta' taħt.

Il-Parlament irnexxilu jintroduċi dispożizzjonijiet sabiex l-Istati Membri jieħdu miżuri iktar stretti li jevitaw li sustanzi perikolużi jikkontaminaw l-ilma ta' taħt l-art - sors primarju ta' ilma tax-xorb f'ħafna postijiet fl-Ewropa.

Fil-pożizzjoni komuni tiegħu, il-Kunsill kien ippropona li d-direttiva jkollha l-għan li tipproteġi l-ilma ta' taħt l-art iżda l-MPE riedu jkabbru l-ambitu tagħha.

Għalhekk issa l-għan tad-direttiva ħa jkun li tipproteġi l-ilma ta' taħt l-art "kontra t-tniġġis u d-deterjorament".

Dan il-punt kien importanti ħafna għall-MPE għaliex l-ilma ta' taħt l-art huwa "l-akbar ġabra ta' ilma ħelu u dik l-aktar sensittiva fl-Unjoni Ewropea".

F'ħafna reġjuni huwa wkoll sors prinċipali tal-provvista ta' l-ilma tax-xorb għall-pubbliku.

Punt ewlieni ieħor tal-ftehima li l-Parlament insista fuqu kien li l-Istati Membri għandhom jieħdu "il-miżuri kollha meħtieġa li jevitaw dħul fl-ilma ta' taħt l-art ta' kwalunkwe sustanza perikoluża" - il-Kunsill kien qiegħed jeħtieġ biss li l-Istati Membri jimmiraw li jagħmlu dan.

Dawn is-sustanzi perikolużi jinkludu, fost oħrajn, l-arseniku, il-kadmju u l-bijoċidi, miġburin f'lista f'anness tad-direttiva qafas dwar l-ilma tas-sena 2000.

Kwalunkwe tibdil f'din il-lista ta' sustanzi perikolużi ser ikollha ssir permezz tal-proċedura ta' kodeċiżjoni.

Sabiex jiġi żgurat li jkun hemm konsistenza bejn id-Direttiva fuq il-protezzjoni ta' l-ilma ta' taħt l-art u direttivi oħra tal-Komunita' li jittrattaw l-ilma, it-tniġġis minn nitrati wżati fil-biedja mhuwiex ħa jkun kopert minn din id-Direttiva.

Għalhekk Il-livell massimu ta' tniġġis minn nitrati ser jibqa hekk kif meħtieġ mid-direttiva dwar in-nitrati ta' l-1990, jiġifieri 50mg/l.

Madankollu, peress li l-protezzjoni ta' l-ilma ta' taħt l-art, speċjalment mill-pestiċidi, ser tirrikjedi li jsir xi tibdil fil-prattiki agrikoli li jista' jwassal għal telf fid-dħul tal-bdiewa, il-Membri saħqu li għandha tingħata għajnuna speċjali permezz tar-regolament tal-politika agrikola komuni dwar l-iżvilupp rurali.

Bl-eċċezzjoni tal-pestiċidi, it-test ta' konċiljazzjoni ma jobbligax li jkun hemm l-istess standards madwar l-UE iżda jfittex li jarmonizza metodi biex jitkejlu dawk is-sustanzi li jistgħu jkunu jniġġsu.

Id-Direttiva mhix se tipprojbixxi lill-Istati Membri milli jżommu jew jintroduċu standards iktar stretti, speċjalment f'żoni ta' salvagwardja, li jistgħu ikopru it-territorju kollu ta' Stat Membru.

Ir-regoli tad-direttiva għandhom jiġu riveduti sitt snin wara li din tidħol fis-seħħ, u kull sitt snin wara.

L-Istati Membri ser ikollhom sentejn ċans biex jinkludu r-regoli tad-direttiva fil-liġijiet nazzjonali tagħhom, jiġifieri sas-sena 2009.

Rapporteur Christa KLAß EPP-ED DE C6-0382/2006 DOKUMENT TA' KONĊILJAZZJONI dwar il-protezzjoni ta' ilmiet ta' taħt l-art mit-tniġġis A6-0446/2006 RAPPORT dwar il-protezzjoni ta' l-ilma ta' taħt l-art mit-tniġġis u d-deterjorament Proċedura: Kodeċiżjoni Dibattitu: 11.12.06

-//EP//TEXT IM-PRESS 20061127BRI00306 FULL-TEXT DOC XML V0//MT

Edukazzjoni

Aġġornament tar-regoli dwar ix-xandir tar-reklami

Il-Parlament għandu japprova tibdil fir-regoli dwar ir-reklami mxandra fuq it-televiżjoni fl-Ewropa, u approċċ ġdid f'każijiet meta prodotti kummerċjali jintwerew matul ix-xandir barra l-ħin tar-reklami.

Il-proposta tal-Kummissjoni għandha taġġorna r-regoli attwali tad-direttiva 'Televiżjoni mingħajr Fruntieri' (1997), skond l-iżviluppi fit-teknoloġija awdjoviżiva.

Skond l-emendi adottati mill-Kumitat involut, prodotti kummerċjali għandhom jintwerew barra l-ħin tar-reklami biss f'każi limitati.

Ir-rapport adottat mill-Kumitat għall-Edukazzjoni u l-Kultura dwar il-koordinazzjoni ta' ċerti dispożizzjonijiet leġislattivi, amministrattivi, u regolamenti ta' l-Istati Membri dwar ix-xandir televiżiv kien imħejji minn Ruth HIERONYMI (EPP-ED, DE), fl-ewwel qari tal-proċedura ta' kodeċiżjoni.

Il-Kunsill huwa mistenni jadotta l-pożizzjoni komuni tiegħu wara l-votazzjoni fil-Parlament.

L-għan tal-proposta għal direttiva ġdida, li issa qed tiġi msejħa id- Direttiva dwar is-Servizzi tal-Midja Awdjoviżiva , huwa li taġġorna d-direttiva Televiżjoni mingħajr Fruntieri sabiex xandara pubbliċi u privati, kif ukoll produtturi indipendenti, ikunu jistgħu jaħdmu fl-istess kundizzjonijiet.

Barra minn hekk, id-direttiva l-ġdida għandha wkoll tinkludi tipi ta' midja ġodda.

Kundizzjonijiet stretti dwar ix-xandir ta' prodotti kummerċjali

Il-Membri fil-Kumitat qablu li każijiet fejn prodotti kummerċjali jintwerew matul ix-xandir barra l-ħin allokat għar-reklami għandhom ikunu pprojbiti ħlief matul ċerti tipi ta' programmi speċifiċi.

Barra minn hekk, meta jintwerew, dan għandu jsir skond kundizzjonijiet stretti.

Għalhekk prodotti kummerċjali li jintwerew barra l-ħin tar-reklami m'għandhomx jixxandru matul l-aħbarijiet jew programmi ta' attwalita', programmi għat-tfal, dokumentarji jew programmi li jagħtu xi tip ta' avviż.

Madankollu, l-Istati Membri xorta jistgħu jippermettu li dawn jixxandru matul, fost oħrajn, programmi ċinematografiċi, films, serje tat-televiżjoni u programmi sportivi.

Iżda meta dan ikun permess, ix-xiri jew kiri tal-prodotti jew servizzi mxandra xorta m'għandux ikun inkoraġġut b'mod dirett.

Barra dan, matul il-programm għandu jkun hemm notifikazzjoni li jkun qiegħed jintwera prodott kummerċjali barra l-ħin allokat għar-reklami mill-inqas kull 20 minuta.

Għandu jkun hemm ukoll projbizzjoni totali fil-każ ta' sigaretti jew prodotti oħra li jkun fihom it-tabakk, kif ukoll mediċini li jistgħu jinxtraw biss bi preskrizzjoni tat-tabib.

Regoli ġodda dwar ir-reklamar

Il-Kumitat għażel ukoll li jillimita l-ħin tar-reklamar.

Fil-każ ta' films magħmula għat-televiżjoni, programmi ċinematografiċi, kunċerti jew produzzjonijiet teatrali, ir-reklami għandhom jixxandru biss kull 45 minuta.

Il-Kummissjoni kienet ipproponiet li dan isir kull 35 minuta.

Fil-każ ta' programmi għat-tfal jew aħbarijiet, il-Kumitat irid li r-reklami jixxandru biss kull 30 minuta.

Barra minn hekk, wieħed għandu jkun jista' jagħraf b'mod ċar li jkunu qegħdin jixxandru reklami jew perjodi ta' teleshopping .

Le għall-intolleranza

Skond il-proposta tal-Kummissjoni, l-Istati Membri għandhom jiżguraw li r-reklami li jintwerew m'għandhomx jinkuraġġixxu l-preġudizzju jew id-diskriminazzjoni.

Il-Membri fil-Kumitat żiedu xi kundizzjonijiet oħra, u għalhekk il-kontenut tar-reklami m'għandu joffendi 'l ħadd fuq bażi ta' sess, diżabilita', eta' jew orjentazzjoni sesswali, u lanqas m'għandu joffendi d-dinjita' tal-bniedem.

Protezzjoni tal-minorenni

Il-Kumitat irid ukoll li l-Istati Membri jiżguraw li l-kontenut tal-programmi mxandra ma jkunx ta' ħsara għall-iżvilupp fiżiku, psikoloġiku u morali tal-minorenni, speċjalment fil-każ ta' programmi li juru l-pornografija jew vjolenza bla sens.

Definizzjoni ta' servizzi awdjoviżivi

Il-Kumitat ma qabilx kompletament mal-proposta tal-Kummissjoni dwar id-definizzjoni ta' servizzi bi programmazzjoni lineari u servizzi bi programmazzjoni fuq talba.

Skond il-Membri, servizzi lineari huma dawk li jiġu mxandra skond skeda fissa ta' programmazzjoni waqt li servizzi fuq talba jirreferu għal każijiet meta persuna tagħmel rikjesta biex tara ċertu programm fuq bażi individwali.

L-idea hi li min jipprovdi servizzi fuq talba jkun soġġett għal sett minimu ta' regoli waqt li min jipprovdi servizzi lineari jkollha jikkonforma ma' regoli iktar stretti.

Wara li din id-direttiva tidħol fis-seħħ, l-Istati Membri għandhom ikollhom sentejn ċans biex jadattaw ir-regoli nazzjonali tagħhom għad-dispożizzjoni tad-direttiva.

Rapporteur Ruth HIERONYMI EPP-ED DE A6-0399/2006 RAPPORT dwar il-kordinazzjoni tax-xandir u dwar ir-reklami mxandra fuq it-televiżjoni fl-U.E. Proċedura: Kodeċiżjoni

-//EP//TEXT IM-PRESS 20061127BRI00306 FULL-TEXT DOC XML V0//MT

Affarijiet ekonomiċi u monetarji

Fond Ewropew ġdid ta' aġġustament għall-globalizzazzjoni

Il-Membri għandhom japprovaw ftehim li ntlaħaq bejn il-Kumitat għall-Impjiegi u l-Affarijiet Soċjali u l-Kunsill wara li saru negozjati informali dwar il-proposta tal-Kummissjoni għall-ħolqien ta' Fond Ewropew ta' aġġustament għall-Globalizzazzjoni.

Dan għandu jipprovdi sa €500 miljun fis-sena biex dawk il-ħaddiema li spiċċaw bla xogħol minħabba l-effetti tal-globalizzazzjoni, jingħataw għajnuna biex jerġgħu jintegraw ruħhom fis-suq tax-xogħol.

Jekk il-Parlament japprova ir-rakkomandazzjoni tal-Kumitat għall-Impjiegi, il-Fond Ewropew ta' Aġġustament għall-Globalizzazzjoni ( European Globalisation Adjustment Fund - EGF) ikun jista' jibda jopera mill-1 ta' Jannar 2007.

Matul in-negozjati, il-Kunsill aċċetta l-maġġoranza tar-rikjesti fir-rapport imħejji minn Roselyne BACHELOT-NARQUIN (EPP-ED, FR).

Il-Kumitat enfasizza l-fatt li minkejja l-effetti pożittivi tal-globalizzazzjoni fuq it-tkabbir ekonomiku u l-impjiegi, din xorta jista' jkollha konsegwenzi negattivi għall-ħaddiema l-iktar vulnerabbli u dawk l-inqas kwalifikati f'ċertu setturi.

Għalhekk, għandha tingħata assistenza mill-EGF sabiex tiġi pprovduta s-solidarjeta' u l-appoġġ meħtieġ minn ħaddiema individwali li jkunu tilfu xogħolhom minħabba tibdil strutturali fil-kummerċ dinji.

Il-Fond m'għandhux jiffinanzja r-ristrutturazzjoni ta' kumpaniji jew ta' setturi individwali.

Skond il-Kumitat, għandhom jiġu appoġġjati biss miżuri attivi fis-suq intern u mhux miżuri passivi ta' protezzjoni soċjali.

Għalhekk l-EGF għandu jkollu l-għan li jistimula t-tkabbir ekonomiku u joħloq iktar xogħolijiet fl-Unjoni Ewropea.

Min hu eliġibbli għal finanzjament mill-EGF?

Il-Membri fil-Kumitat riedu jiżguraw li l-għajnuna mill-EGF tkun tista' tingħata f'aktar każijiet.

L-assistenza għandha tikkonċentra fuq dawk il-ħaddiema li jiġu mqiegħda bla xogħol f'dawk l-oqsma li l-iktar ikunu affettwati mid-dislokazzjoni ekonomika minħabba tibdil fil-kummerċ dinji u li jwassal għal tħarbit ekonomiku serju, bħal żieda sostanzjali fl-importazzjoni lejn l-UE jew delokalizzazzjoni lejn pajjiżi terzi.

Għalhekk l-EGF għandha tapplika meta:

- mill-inqas 1000 ħaddiema jitilfu xogħolhom f'kumpanija, inkluż l-impjegati ta' fornituri jew produtturi relatati mal-kumpanija, f'perjodu ta' erba' xhur;

- mill-inqas 1000 ħaddiema f'SMEs differenti jitilfu xogħolhom f'perjodu ta' disa' xhur minħabba kriżi settorali f'reġjun partikolari;

- fi swieq tax-xogħol żgħar, jew f'ċirkustanzi eċċezzjonali, l-għajnuna tista' tingħata jekk dan it-telf ta' xogħol ikollu impatt serju fuq l-impjegar u fuq l-ekonomija lokali, anke jekk il-kundizzjonijiet l-oħra ma jkunux sodisfatti.

15% tal-fondi ser ikunu allokati għal dawn iċ-ċirkustanzi eċċezzjonali u għal swieq tax-xogħol żgħar.

Peress li d-dislokazzjoni ekonomika mhux neċessarjament tkun ikkonċentrata fi Stat Membru wieħed, l-Istati Membri jistgħu f'ċirkustanzi eċċezzjonali, jippreżentaw rikjesta konġunta għall-assistenza mill-EGF.

Minn fejn jiġu l-fondi?

Ma teżisti l-ebda dispożizzjoni finanzjarja għall-EGF fil-qafas finanzjarju ta' l-UE għall-perjodu 2007-2013.

Il-proposta tal-Kummissjoni tgħid li għandu jkun hemm limitu ta' €500 miljun fis-sena u dan il-fond ser jiġu ffinanzjati minn fondi oħra li ma jkunux intefqu kollha.

Meta ser jibda l-EGF?

L-EGF tista' tibda minn meta r-regolament il-ġdid jidħol fis-seħħ, jiġifieri meta tispiċċa din il-proċedura ta' kodeċiżjoni.

Jekk dan il-kompromess informali jkun adottat mill-Parlament u wara mill-Kunsill, il-proċedura tkun tista' tintemm sabiex l-EGF tkun tista' topera mill-bidu tas-sena d-dieħla.

Għal aktar informazzjoni

Il-Kummissjoni għandha ttella' websajt, disponibbli fil-lingwi uffiċjali kollha tal-Komunita', biex tipprovdi informazzjoni dwar l-EGF, tagħti għajnuna fl-applikazzjonijiet u tgħarraf liema applikazzjonijiet ġew aċċettati jew le.

Rapporteur Roselyne BACHELOT-NARQUIN EPP-ED FR A6-0385/2006 RAPPORT dwar il-proposta għal regolament tal-Parlament Ewropew u tal-Kunsill li jistabbilixxi l-Fond Ewropew ta' aġġustament għall-Globalizzazzjoni Proċedura: Kodeċiżjoni

-//EP//TEXT IM-PRESS 20061127BRI00306 FULL-TEXT DOC XML V0//MT

Tkabbir

Il-proċess ta' tkabbir ta' l-Unjoni Ewropea

Matul is-seduta li jmiss ser isir dibattitu konġunt dwar l-istrateġija tat-tkabbir u l-isfidi prinċipali ta' l-UE, u dwar l-aspetti istituzzjonali tal-kapaċita' ta' l-Unjoni biex tintegra pajjiżi ġodda.

Ir-rapport fuq l-istrateġija tat-tkabbir jitkellem dwar pajjiżi kandidati u dawk li jista' jkun li jissieħbu 'l quddiem, waqt li dak fuq il-kapaċita' istituzzjonali jgħid li l-Unjoni għandha bżonn tiżviluppa l-istruttura istituzzjonali, finanzjarja u politika tagħha qabel iseħħ iktar tkabbir.

L-istrateġija u l-isfidi prinċipali tat-tkabbir

Elmar BROK (EPP-ED, DE) ħejja r-rapport dwar l-isfidi tat-tkabbir fi ħdan il-Kumitat għall-Affarijiet Barranin.

Il-Membri fil-Kumitat huma ta' l-opinjoni li qabel l-Unjoni tkompli tikber, ser ikun hemm bżonn li jsir tibdil fit-Trattat ta' l-UE.

Huma qegħdin jgħidu wkoll li d-data ta' l-adeżjoni m'għandhiex tingħata kmieni wisq u li n-negozjati għall-adeżjoni għandhom jsiru skond skeda ibbażata fuq kemm il-pajjiż jirnexxilu jikkonforma mal-kriterji politiċi ta' l-adeżjoni.

Fil-fatt, il-konformita' mal-kriterji politiċi għandha tibda tingħata iktar prijorita'.

Il-Kumitat qiegħed iħeġġeġ lill-gvernijiet ta' l-Istati Membri biex jikkonkludu l-proċess kostituzzjonali sa l-aħħar tas-sena 2008, għaliex it-Trattat ta' Nizza ma jipprovdix bażi adegwata għal tkabbir ieħor fil-ġejjieni.

Għalhekk il-Kumitat irid li r-riformi neċessarji jkunu tlestew qabel l-elezzjonijiet Ewropej li jmiss, fl-2009, sabiex ma jkunx hemm dewmien fin-negozjati attwali għall-adeżjoni, speċjalment dawk mal-Kroazja.

Dwar il-Kroazja, il-Membri fil-Kumitat laqgħu l-progress kontinwu lejn l-integrazzjoni fl-UE.

Huma qegħdin jagħmlu appell sabiex iż-żewġ partijiet jżommu l-pass li ntlaħaq fin-negozjati sabiex dawn jintemmu malajr kemm jista' jkun.

Dwar it-Turkija, il-Kumitat ifakkar li r-rapport tal-Kummissjoni jgħid li l-pass ta' riforma fil-pajjiż naqas.

Il-Membri enfasizzaw il-fatt li t-Turkija għandha tirratifika u timplementa fis-sħiħ il-Protokoll ta' Ankara, li jestendi l-Ftehima ta' Assoċjazzjoni bejn l-UE u t-Turkija għall-Istati Memri l-ġodda kollha, inkluż Ċipru.

F'Settembru 2005, il-gvernijiet ta' l-Istati Membri ta' l-UE kienu qalu li l-implementazzjoni ta' dan il-Protokoll għandha tkun evalwata fl-2006.

Huma kien avvżaw li nuqqasijiet f'din l-implementazzjoni jaffettwaw il-progress ġenerali tan-negozjati.

Għalhekk il-Kumitat għamel appell lit-Turkija sabiex tikkopera b'mod kostruttiv ħalli tiżgura implemtazzjoni sħiħa tal-Protokoll sa l-aħħar tas-sena.

Ir-rapport jitkellem ukoll dwar il-Balkani tal-Punent u jgħid li hemm bżonn li jinżammu l-prospetti ta' sħubija ta' dawn il-pajjiżi ma' l-Unjoni Ewropea.

B'hekk ikun hemm konsolidazzjoni tal-paċi u tal-prosperita' fir-reġjun.

Fl-istess ħin, huwa l-pass ta' riforma li għandu jiddetermina meta dawn il-pajjiżi jkunu jistgħu jissieħbu ma' l-UE.

Il-kapaċita' li tintegra Stati Membri ġodda

Ir-rapport imħejji minn Alexander STUBB (EPP-ED, FI) fi ħdan il-Kumitat għall-Affarijiet Kostituzzjonali huwa dwar ir-riformi istituzzjonali neċessarji biex titjieb il-kapaċita' ta' l-UE li tintegra Stati Membri ġodda.

Il-Kumitat jagħraf id-diffikultajiet li l-Unjoni qiegħda tiffaċċja biex iżżomm "l-impenji eżistenti magħmulin mal-pajjiżi ta' l-Ewropa tax-Xlokk" rigward l-adeżjoni u għalhekk qiegħed jagħmel appell biex l-Unjoni tiżviluppa l-istruttura istituzzjonali, finanzjarja u politika tagħha qabel tkompli b'iktar tkabbir.

Il-prinċipju ta' "kapaċita' ta' integrazzjoni" jimplika li wara kull adeżjoni, l-istituzzjonijiet ta' l-UE għandhom ikunu jistgħu jaħdmu tajjeb u jieħdu deċiżjonijiet b'mod demokratiku; li ir-riżorsi finanzjarji jkunu biżżejjed sabiex jiffinanzjaw b'mod xieraq l-attivitajiet tagħha; u li din tkun kapaċi tiżviluppa b'suċċess il-politiki tagħha u tilħaq l-għanijiet tagħha.

Għalhekk, il-Membri fil-Kumitat huma tal-fehma li l-Unjoni għandha tiddeċiedi x'riformi teħtieġ qabel ma jsir xi tkabbir ieħor, billi fost affarijiet oħra, jitqies l-impatt li l-Istati l-Membri l-ġodda jista' jkollhom fuq il-ħiliet istituzzjonali, finanzjarji u deċiżivi tagħha.

Il-Membri fil-Kumitat jisħqu li din il-kapaċita' ta' integrazzjoni m'għandhiex tkun kriterju ġdid applikabbli għall-pajjiżi kandidati.

Dan għaliex ir-responsabbilta' li ttejjeb il-kapaċita' li taċċetta pajjiżi ġodda u tkompli bil-proċess ta' integrazzjoni hija ta' l-Unjoni Ewropea u mhux tal-pajjiżi kandidati.

Huma jfakkru li fl-imgħoddi t-tkabbir "saħħaħ l-Unjoni, rawwem it-tkabbir ekonomiku, irrinforza l-irwol tagħha fid-dinja u stimula l-iżvilupp ta' politiki ġodda ta' l-UE."

Dwar ir-riformi, il-Membri jixtiequ, fost affarijiet oħra: l-adozzjoni ta' sistema ġdida ta' votazzjoni b'maġġoranza kwalifikata li żżid il-kapaċita' tal-Kunsill li jieħu d-deċiżjonijiet; definizzjoni ċara tal-valuri li fuqhom l-Unjoni hija mwaqqfa, ta' l-għanijiet u tal-kompetenzi tagħha; it-tisħiħ tat-trasparenza fil-proċess tat-teħid tad-deċiżjonijiet fil-Kunsill; iktar involviment tal-parlamenti nazzjonali fil-kontroll ta' l-azzjonijiet ta' l-Unjoni; u l-adozzjoni ta' klawsola li tippermetti lill-Istati Membri li joħorġu mill-Unjoni Ewropea.

Skond il-Membri fil-Kumitat, il-Politika Ewropea għall-Viċinanzi għandha tiġi infurzata mill-ġdid, ħalli jiġu stabbiliti relazzjonijiet ta' benefiċċju reċiproku ma' dawk il-pajjiżi Ewropej li ma jkollhom l-ebda prospetti immedjati li jissieħbu ma' l-UE.

Il-Kumitat jerġa' jafferma l-opinjoni tiegħu li għandu jinkiseb arranġament kostituzzjonali għall-Unjoni Ewropea qabel iċ-ċittadini ta' l-Unjoni jintalbu jivvutaw fl-Elezzjonijiet Ewropej fl-2009, għaliex jekk it-Trattat Kostituzzjonali jkun ratifikat, dan għandu jsaħħaħ il-kapaċita' ta' integrazzjoni ta' l-Unjoni.

Elmar BROK EPP-ED DE Rapporteurs Alexander STUBB EPP-ED FI A6-0393/2006 RAPPORT dwar l-aspetti istituzzjonali tal-kapaċita' ta' l-Unjoni Ewropea li tintegra Stati Membri ġodda [STUBB] A6-0436/2006 RAPPORT dwar strateġija tat-tkabbir u l-isfidi ewlenin 2006 - 2007 [BROK] Proċedura: Inizjattiva Dibattitu: 13.12.06

-//EP//TEXT IM-PRESS 20061127BRI00306 FULL-TEXT DOC XML V0//MT

Tkabbir

L-adeżjoni tal-Bulgarija u tar-Rumanija: il-ħatra tal-Kummissarji u tal-Membri tal-Qorti ta' l-Awdituri

Nhar it-Tlieta, il-Membri tal-Parlament Ewropew għandhom japprovaw il-ħatra tal-Kummissarji l-ġodda li jirrappreżentaw il-Bulgarija u r-Rumanija.

Meglena KUNEVA mill-Bulgarija għandha ssir Kummissarju għall-Ħarsien tal-Konsumaturi, waqt li Leonard ORBAN, mir-Rumanija, għandu jsir Kummissarji għall-Multilingwiżmu.

Il-Membri tal-Qorti ta' l-Awdituri għanhom ikunu Nadezhda Dimitrova SANDOLOVA għall-Bulgarija u Ovidiu ISPIR għar-Rumanija.

Dawn iż-żewġ pajjiżi ser jissieħbu ma' l-Unjoni Ewropea fl-1 ta' Jannar 2007 u b'hekk in-numru ta' Stati Membri ser jitla' għal 27.

Il-ħatra ta' żewġ ċittadini mill-Bulgarija u mir-Rumanija fil-Kummissjoni Ewropea huwa "sinjal importanti ta' l-integrazzjoni tagħhom fl-Unjoni Ewropea u ser timmarka l-bidu ta' parteċipazzjoni sħiħa fil-proċess ta' teħid ta' deċiżjonijiet fuq livell Ewropew għal dawn iż-żewġ Stati Membri ġodda."

Fl-aħħar ta' Novembru, il-Parlament Ewropew organizza seduti ta' smigħ mal-Kummissarji nnominati bl-għan li titjieb it-trasparenza tan-nominazzjonijiet u sabiex din il-ħatra tingħata aktar leġittimita'.

Issa ser issir votazzjoni formali għal approvazzjoni.

Wara din l-approvazzjoni formali tal-Parlament, il-Kunsill jaħtar formalment lill-Kummissarji l-ġodda.

Il-Parlament qiegħed ukoll jiġi kkonsultat dwar il-ħatra tal-Membri tal-Qorti ta' l-Awdituri.

Kunsill Ewropew

Il-laqgħa tal-Kunsill Ewropew u s-seduta plenarja straordinarja tal-Parlament

Il-Kunsill u l-Kummissjoni ser jagħmlu stqarrija dwar il-Preparazzjoni tal-laqgħa tal-Kunsill Ewropew li ser issir fi Brussell fl-14 u fil-15 ta' Diċembru 2006.

Il-kwistjonijiet prinċipali li ser jiġu diskussi huma t-tkabbir ta' l-Unjoni, il-ġustizzja u l-affarijiet interni u l-politika ta' l-immigrazzjoni, Ta' min jinnota fit-18 ta' Diċembru ser issir seduta plenarja straordinarja tal-Parlament Ewropew fi Brussell.

Matul din is-seduta, il-Kunsill ser ikollha l-opportunita' li jinforma lill-MPE dwar ir-riżultati ta' din il-laqgħa.

Barra minn hekk, il-Presidenza Finlandiża ser titkellem dwar l-attivitajiet tagħha matul dawn l-aħħar sitt xhur.

Laqgħa tal-Kunsill Ewropew: 14-15.12.06 Il-programm tal-laqgħa tal-Kunsill Ewropew

-//EP//TEXT IM-PRESS 20061127BRI00306 FULL-TEXT DOC XML V0//MT

Drittijiet tal-bniedem

L-għoti tal-Premju Sakharov għal-Liberta' tal-Ħsieb

Matul din is-seduta plenarja għandha ssir iċ-ċerimonja ta' l-għoti tal-Premju Sakharov għal-Liberta' tal-Ħsieb lil Alexander Milinkevich, il-mexxej ta' l-oppożizzjoni fil-Belarus.

Huwa ħareġ għall-elezzjonijiet presidenzjali fil-Belarus f'Marzu li għadda, iżda r-riżultati ta' dawn l-elezzjonijiet ġew ikkundannati kemm mill-Unjoni Ewropew, kif ukoll mill-Istati Uniti.

Aktar tard, is-Sur Milinkevich safa impriġjonat għal 15-il jum, talli ipprotesta kontra r-riżultati.

Il-Premju Sakharov għal-Liberta' tal-Ħsieb għas-sena 2006 ser jingħata nhar it-Tlieta 12 ta' Diċembru f'nofsinhar, mill-President tal-Parlament Ewropew Josep Borrell.

Kull sena, il-Parlament Ewropew jagħti l-Premju Sakharov għal-Libertà tal-Ħsieb lil individwi jew organizzazzjonijiet eċċezzjonali li jiġġieldu kontra l-oppressjoni, l-intolleranza u l-inġustizzja.

Il-premju huwa wieħed mill-modi kif il-MPE jfittxu li jippromwovu d-drittijiet tal-bniedem u d-demokrazija fid-dinja.

Il-premju jingħata lil persuni, assoċjazzjonijiet jew organizzazzjonijiet, irrispettivament minn nazzjonalita', il-post ta' residenza jew il-post fejn ikunu stabbiliti.

Ir-rebbieħ jirċievi ċertifikat u ċekk ta' €50,000.

L-għoti tal-Premju Sakharov: 12.12.06 Il-Premju Sakharov 2006

Istituzzjonijiet

Il-Parlament dwar il-Programm Leġiżlattiv u ta' Ħidma tal-Kummissjoni

Il-Membri tal-Parlament Ewropew ser jadottaw riżoluzzjoni dwar il-Programm Leġiżlattiv u ta' Ħidma tal-Kummissjoni għas-sena 2007.

Il-prijoritajiet tal-Programm jinkludu azzjoni biex tiġi mmodernizzata l-ekonomija Ewropea, jiġu indirizzati l-isfidi tas-soċjetà Ewropea, issir ġestjoni aħjar tal-flussi migratorji, ikun hemm garanzija ta' enerġija sikura, kompetittiva u sostenibbli, sabiex l-Ewropa issir post aħjar biex wieħed jgħix fiha u biex issaħħaħ ir-rwol tagħha bħala msieħba dinjija.

Din il-kwistjoni kienet diġa' ġiet diskussa mill-Membri tal-Parlament Ewropew matul is-seduta plenarja ta' Novembru fi Strasburgu.

Proċedura: Riżoluzzjoni Dibattitu: 13.12.06 Dibattitu mal-Membri tal-Parlament Ewropew, 14.11.06 - Strasburgu Programm Leġiżlattiv u ta' Ħidma tal-Kummissjoni 2007

Relazzjonijiet esterni

Ir-relazzjonijiet bejn l-UE u r-Russja

Il-Membri tal-Parlament Ewropew għandhom jadottaw riżoluzzjoni dwar ir-relazzjonijiet bejn l-Unjoni Ewropea u r-Russja.

Din il-kwistjoni diġa' ġiet diskussa matul is-seduta plenarja li għaddiet, wara li kien sar it-18-il summit bejn l-UE u r-Russja f'Ħelsinki fl-24 ta' Novembru.

Fost is-suġġetti li ġew imsemmija matul id-dibattitu li sar fil-Parlament kien hemm l-enerġija, id-drittijiet tal-bniedem, id-dwana u l-projbizzjoni minn naħa tar-Russja fuq l-importazzjoni tal-laħam mill-Polonja.

Proċedura: Riżoluzzjoni Dibattitu: 13.12.06 MEPs debate EU-Russia relations

-//EP//TEXT IM-PRESS 20061127BRI00306 FULL-TEXT DOC XML V0//MT

Sigurta' , kompetittivita' u effiċjenza permezz ta' l-e-Dwana

Il-Kumitat għas-Suq Intern u l-Protezzjoni tal-Konsumatur ser jippreżenta tliet rapporti fi ħdan il-proċedura ta' kodeċiżjoni li għandhom l-għan li jimmodernizzaw il-qafas ta' l-UE għad-dwana sabiex din tkun tista' tiffaċċja l-isfidi l-ġodda fil-qasam tal-kummerċ, it-teknoloġija u s-sigurta'.

Ir-rapporti imħejjin minn Janelly FOURTOU (EPP-ED, FR) huma dwar il-Kodiċi Doganali tal-Komunita' u dwar il-programm ta' azzjoni għad-dwana - Dwana 2013.

Dak imħejji minn Christopher HEATON-HARRIS (EPP-ED, UK) huwa dwar ambjent għad-dwana u għall-kummerċ elettroniku u mingħajr karti.

L-għan prinċipali ta' dawn it-tliet rapporti huwa li jiġu żviluppati strateġiji u proċessi elettroniċi għad-dwana madwar l-Ewropa kollha.

Kodiċi Doganali ġdid u dwana mingħajr karti

Skond il-Kummissjoni, il-Kodiċi Doganali attwali skada, u għalhekk hemm bżonn li jsir Kodiċi ġdid adattat għall-ambjent elettroniku ġdid tad-dwana u l-kummerċ.

Barra minn hekk, dan il-Kodiċi għandu jindirizza riskji ġodda għas-sigurta' fit-territorju ta' l-UE.

Għalhekk l-objettiv tal-Kodiċi l-ġdid huwa li jwaqqaf dawk il-proċeduri li kienu ġew żviluppati għal ambjent ibbażat fuq il-karti u li ma ġewx aġġornati.

Skond il-Kummissjoni, dan it-tip ta' proċeduri jżidu r-riskju ta' frodi u jikkompromettu s-sigurta' u s-sigurezza.

Il-Kodiċi l-ġdid jintroduċi l-prinċipju ta' dikjarazzjonijiet elettroniċi u ta' skambju ta' dejta elettronika bejn l-amministrazzjonijiet tad-dwana.

Dan ifisser li kull meta jkun hemm bżonn ta' dikjarazzjoni doganali, din għandha ssir b'mod elettroniku, għalkemm jeżistu ċerti eċċezzjonijiet.

Permezz ta' sistema ta' "żdoganar ċentralizzat", operatur ekonomiku awtorizzat jista' jippreżenta dikjarazzjoni doganali f'forma elettronika mill-post fejn joqgħod u qabel tasal il-merkanzija.

Dan jista' jsir irrispettivament mill-Istat Membru li fih il-merkanzija qiegħda tidħol jew li minnu qiegħda toħroġ mill-Unjoni.

Il-Membri fi ħdan il-Kumitat adottaw numru ta' emendi tekniċi, kif ukoll emenda li tiddetermina liema huma l-kriterji neċessarji biex jintlaħaq l-istatus ta' "rappreżentant tad-dwana".

Dan huwa bniedem li jkun ġie innominat biex jittratta ma' l-awtoritajiet tad-dwana sabiex jieħu ħsieb l-atti u l-formalitajiet stipulati fil-leġiżlazzjoni tad-dwana.

Skond il-MPE, dan l-istatus għandu jkun soġġett għal standards prattiċi ta' kompetenza u kwalifiki professjonali u wara li jkun reġistrat, rappreżentat tad-dwana għandu jkun rikonoxxut mill-Istati Membri kollha.

Ir-rapport dwar l-ambjent mingħajr karti għad-dwana u għall-kummerċ, approva l-proposta tal-Kummissjoni mingħajr emendi, iżda skond ir- rapporteur , ma tantx hemm ċans li l-Istati Membri jipprovdu l-fondi meħtieġa biex jiffinanzjaw id-dispożizzjonijiet tagħha.

Il-Kumitat approva wkoll il-programm Dwana 2013, sabiex fost affarijiet oħra, tinħoloq sistema elettronika pan-Ewropea għad-dwana, u tissaħħaħ il-kooperazzjoni internazzjonali bejn l-amministrazzjonijiet doganali ta' l-UE u dawk ta' pajjiżi terzi.

Dan il-programm għandu baġit ta' 323,8 miljun ewro fuq perjodu ta' sitt snin - qabża kbira mill-157,4 miljun ewro li kienu ġew allokati għall-programm ta' qabel (Dwana 2007).

Il-programm huwa mistenni jkopri, fost affarijiet oħra, benchmarking , seminars, sistemi ta' skambju ta' informazzjoni u komunikazzjoni, kif ukoll attivitajiet oħrajn bl-għan li jikkontribwixxu għall-mira prinċipali tiegħu - li jinħoloq ambjent doganali elettroniku u mingħajr karti.

In-numru ta' messaġġi ttrattati min-netwerk ta' l-amministrazzjonijiet doganali huwa mistenni jiżdied minn 120 miljun fis-sena (matul l-2005) għal 1,27 biljun fl-2013.

Janelly FOURTOU ALDE FR Rapporteurs Christopher HEATON-HARRIS EPP-ED GB A6-0429/2006 RAPPORT dwar il-kodiċi doganali tal-Komunità [FOURTOU] A6-0428/2006 RAPPORT dwar il-programm Dwana 2013 [FOURTOU] A6-0407/2006 RAPPORT dwar l-ambjent simplifikat u mingħajr karti għad-dwana u l-kummerċ [HEATON-HARRIS] Proċedura: Kodeċiżjoni

-//EP//TEXT IM-PRESS 20061127BRI00306 FULL-TEXT DOC XML V0//MT

Zgħażagħ

Sabiex it-tfal jisserfjaw l-internet mingħajr periklu

Il-Kumitat għall-Edukazzjoni u l-Kultura u l-Kunsill waslu għal ftehim dwar x'azzjonijiet għandhom jittieħdu biex it-tfal ikunu protetti minn kontenut mhux approprjat fuq l-internet.

Il-Membri fil-Kumitat laqgħu l-proposta tal-Kummissjoni biex jinħoloq domain name ġdid ".KID.eu" (bħal .com jew .org), b'kontenut indirizzat għat-tfal.

B'hekk għandha tiġi pprovduta żona ta' l-Internet sigura li tkun monitorjata regolarment minn awtorita' indipendenti.

L-internet sar mezz ta' komunikazzjoni popolari speċjalment għaż-żgħażagħ - aċċessibbli fl-iskola, fis- cybercafés u permezz ta' mowbajls tat-tielet ġenerazzjoni.

Għalhekk, sett komprensiv ta' miżuri fuq livell Ewropew għandu mill-inqas jipprovdi livell minimu ta' protezzjoni għal minorenni u għall-persuni l-iktar vulnerabbli, li qegħdin ikunu esposti aktar u aktar ta' spiss għal xeni vjolenti jew pornografiċi, li jagħmlu ħsara.

Barra li jinħoloq domain name ġdid ".KID.eu", il-Kumitat huwa tal-fehma li l-Istati Membri għandhom iniedu kampanji ta' informazzjoni sabiex joħolqu kuxjenza pubblika dwar il-perikoli li jista' jkun hemm fuq l-Internet.

Għandha tingħata informazzjoni dwar safe surfing , u dwar kif wieħed jista' jipproteġi ruħu, jagħmel ilment jew jindika kontenut perikoluż billi juża hotlines apposta, li għandhom ikunu disponibbli b'xejn f'kull Stat Membru.

Dawn għandhom ukoll jipprovdu taħriġ kontinwu għall-għalliema u l-edukaturi dwar l-użu ta' l-internet u l-perikli ta' diskussjonijiet fi gruppi online , bħall- forums u ċ- chatlines .

Il-Kumitat u l-Kunsill qablu wkoll dwar il-bżonn li dawk li jaħdmu f'dan is-settur jkollhom sens ta' responsabbilta' akbar ħalli jagħmlu dak kollu possibbli sabiex jevitaw kull forma ta' diskriminazzjoni; jipprevjenu ċ-ċirkolazzjoni ta' kontenut illegali jew perikoluż; jiżguraw li dan jista' jkun rappurtat meta jseħħ; u jintroduċu tikketta ta' kwalita' għall-fornituri tas-servizz.

Barra minn hekk, għandhom jiġu stabbiliti l-prinċipji minimi tad-dritt ta' tweġiba f'livell Ewropew, sabiex dan ikun jista' jiġi eżerċitat iktar faċilment fil-każ tal-mezzi ta' komunikazzjoni elettroniċi ġodda kollha.

Ir-rapport dwar il-protezzjoni tal-minuri u d-dinjita' tal-bniedem u d-dritt ta' tweġiba fir-rigward tal-kompetittivita' ta' l-industrija Ewropea tas-servizzi awdjoviżivi u ta' l-informazzjoni online , imħejji minn Marielle DE SARNEZ (ALDE, FR), ġie addottat mill-Kumitat mingħajr emendi fit-tieni qari tal-proċedura ta' kodeċiżjoni.

Rapporteur Marielle DE SARNEZ ALDE FR A6-0433/2006 RAPPORT dwar il-protezzjoni tal-minuri u tad-dinjità tal-bniedem u dwar id-dritt ta' tweġiba fir-rigward tal-kompetittività ta' l-industrija Ewropea tas-servizzi awdjoviżivi u ta' l-informazzjoni online Proċedura: Kodeċiżjoni

Enerġija

Il-politika ta' l-UE dwar l-enerġija

Skond il-Kumitat għall-Industrija u l-Enerġija, għandu jkun hemm miri li jorbtu biex jitnaqqsu l-emissjonijiet tad-dijossidu tal-karbonju u biex jiżdied l-użu ta' enerġija li tiġġedded.

Ir-rapport jilqa' l-green paper tal-Kummissjoni dwar strateġija għall-enerġija sostenibbli, kompetittiva u sigura, iżda jenfasizza l-fatt li hemm bżonn jiġu kkunsidrati l-kundizzjonijiet globali fis-suq ta' l-enerġija, li dejjem jinbidlu.

Għalhekk, permezz tar-rapport imħejji minn Eluned MORGAN (PES, UK), il-Kumitat qiegħed jagħmel sejħa biex fl-iżviluppp ta' politika dwar l-enerġija, jiġi adottat approċċ sistematiku li jikkunsidra l-produzzjoni, id-distribuzzjoni u l-konsum.

Tnaqqis fis-CO2 u tibdil fl-iskema ta' l-iskambju ta' kwoti ta' emissjonijiet

Il-Membri fil-Kumitat iridu li sas-sena d-dieħla, il-mexxejja ta' l-UE għandhom jilħqu ftehim dwar it-tnaqqis tad-dijossidu tal-karbonju (CO2) sa l-2020.

Għalhekk għandha tiġi stabbilita mira li torbot.

Huma ta' l-opinjoni li l-iskema ta' l-iskambju ta' kwoti ta' emissjonijiet għandha tinbidel sabiex, fost affarijiet oħra, tkun tinkludi t-trasport tal-merkanzija.

L-effiċjenza ta' l-enerġija għandha tkun prijorita' ġenerali

Ir-rapport adottat jitlob lill-Kunsill u l-Kummissjoni biex jiżguraw li sa l-2020, l-UE ssir l-ekonomija l-iktar effiċjenti fil-qasam ta' l-enerġija.

Barra minn hekk, miżuri għall-effiċjenza ta' l-enerġija għandhom isiru prijorita' ġenerali fl-oqsma ta' politika ta' l-UE kollha.

Il-Kumitat huwa favur mira ta' l-UE sabiex isir titjib fl-effiċjenza ta' l-enerġija ta' mill-inqas 20% sa l-2020.

Qiegħed jagħmel ukoll sejħa għal strateġija ta' l-UE fl-użu ta' l-enerġija fil-qasam tat-trasport, sabiex bil-mod il-mod jinqata' l-użu tal-kombustibbli magħmul mill-fossili, titnaqqas id-dipendenza fuq iż-żejt u tiġi introdotta b'mod gradwali l-enerġija nadifa.

Favur il-miri għall-enerġija li tiġġedded - l-enerġija nukleari f'idejn l-Istati Membri

Sabiex jiġu diversifikati s-sorsi ta' enerġija, il-Kumitat qiegħed jgħid li l-UE għandha bżonn ta' qafas ta' politika stabbli, li jservi għal tul ta' żmien twil, u li jkollu miri settorali li jorbtu sabiex l-użu ta' enerġija li tiġġedded tilħaq il-25% sa l-2020.

Il-Kumitat jagħraf r-rwol li l-enerġija nukleari għandha f'ċerti Stati Membri bħala mezz biex jiġu evitati l-emissjonijiet tas-CO2, u jinsisti li deċiżjonijiet dwar il-futur ta' l-enerġija nukleari għandhom jittieħdu mill-Istati Membri individwalment.

Il-konsumatur fil-qalba tal-politika dwar l-enerġija

Il-Membri fil-Kumitat qegħdin jinsistu li l-konsumaturi għandhom ikunu fil-qalba tal-politiki futuri kollha dwar l-enerġija u li n-nuqqas ta' enerġija għandu jkollu post iktar prominenti fil-proposti tal-Kummissjoni.

Il-konsumaturi għandhom ikollhom aċċess faċli għal informazzjoni dwar il-prezz u l-għażla, għal metodi sempliċi biex ibiddlu minn fornitur għal ieħor u d-dritt li jinstemgħu minn regolaturi fl-Istati Membri kollha.

L-UE għandha titkellem b'leħen wieħed

Skond il-Kumitat, l-UE għandha bżonn ikollha pożizzjoni komuni fir-rigward ta' pajjiżi terzi ħalli b'hekk issaħħaħ il-kapaċita' tagħha li tinnegozja ma' pajjiżi li jipproduċu l-enerġija, kif ukoll dawk li jikkunsmawha.

Il-Membri jgħidu wkoll li l-Kummissarju inkarigat minn kwistjonijiet relatati ma' l-enerġija għandu jkollu mandat ċar, b'ippjanar fuq tul ta' żmien twil.

Il-periklu ta' nuqqas fil-provvista tal-gass mir-Russja wara l-2010 għandu jittieħed bis-serjeta'.

Għalhekk jinsistu li għandu jiġi ratifikat il-Protokoll ta' Transitu u t-Trattat dwar il-Karta ta' l-Enerġija, li huma importanti ħafna biex jiżguraw l-investiment barrani fl-infrastruttura ta' l-enerġija Russa u provvista tal-gass fl-UE li tkun suffiċjenti.

Matul l-istess dibattitu ser jiġi diskuss ukoll rapport imħejji minn Esko SEPPÄNEN (GUE/NGL, FI) dwar l-istrument għas-Sikurezza Nukleari u l-Assistenza fis-Sigurta'.

Eluned MORGAN PSE GB Rapporteurs Esko SEPPÄNEN GUE/NGL FI A6-0426/2006 RAPPORT dwar l-istrateġija Ewropea għal enerġija sostenibbli - Green paper A6-0397/2006 RAPPORT dwar il-proposta għal regolament tal-Kunsill li jistabbilixxi Strument għas-Sikurezza Nukleari u l-Assistenza fis-Sigurtà Proċedura: Inizjattiva / Konsultazzjoni Dibattitu: 14.12.06

-//EP//TEXT IM-PRESS 20061127BRI00306 FULL-TEXT DOC XML V0//MT

Baġit

It-tieni qari tal-Baġit 2007

Il-Parlament Ewropew għandu jadotta l-pożizzjoni tiegħu dwar l-abbożż tal-Baġit ta' l-UE għas-sena 2007 fit-tieni qari tal-proċedura baġitarja, b'ammont ta' €115.5 biljun f'approprjazzjonijiet ta' ħlas.

Il-Kumitat irnexxilu jikseb mill-Kunsill impenn biex dan jipprovdi l-Parlament b'informazzjoni regolari u adegwata dwar is-CFSP, kif ukoll ftehim dwar ir-Regolament Finanzjarju.

Il-Kumitat huwa wkoll kontra l-idea li titqiegħed parti mill-baġit amministrattiv tal-Kummissjoni fir-riżerva.

James ELLES (EPP-ED, UK) u Louis GRECH (PES, MT) qegħdin jirrikkmandaw f'isem il-Kumitat għall-Baġits, li l-Parlament japprova l-ammont totali ta' €115.5 biljun f'approprjazzjonijiet ta' ħlas, li huwa ekwivalenti għal 0.9877% tad-Dħul Gross Nazzjonali ( Gross National Income - GNI) ta' l-UE-27, u jirrappreżenta żieda ta' madwar €3.6 biljun meta mqabbel mal-baġit 2006.

Il-Membri fil-Kumitat qablu li m'għandhiex titqiegħed parti mill-baġit amministrattiv tal-Kummissjoni fir-riżerva.

Il-Kummissjoni stqarret li ser tikkunsidra t-tħassib tal-Parlament dwar l-eżerċizzju ta' screening , jew analiżi li għandha tagħmel, tal-bżonnijiet tagħha rigward il-postijiet tax-xogħol.

Ir-riżultati ta' dan l-eżerċizzju għandhom ikunu disponibbli fit-30 ta' April 2007.

Il-Kummissjoni għandha wkoll tagħti risposta dwar il-proposti li ser ikunu jinsabu fl-istrateġija tal-politika annwali u li l-Parlament għandu jadotta fi Frar 2007.

L-approprjazzjonijiet ta' ħlas

Wara li l-Parlament u l-Kunsill qablu dwar l-ammont totali li għandu jkun allokat għall-ħlasijiet fl-2007, il-Kumitat għall-Baġits ħa deċiżjoni dwar l-allokazzjoni tal-linji tal-baġit differenti li kienu għadhom pendenti. €195 miljun ewro ġew distribwiti fost linji tal-baġit li huma ta' prijorita' għall-Parlament.

Rigward dan, ta' min isemmi li:

- Il-kompetittivita' u l-innovazzjoni ġew allokati żieda ta' €29 miljun (għal total ta' €130 miljun);

- Il-programm Tagħlim Tul il-Ħajja ġiet allokat €20 miljun iżjed (għal total ta' €583.6 miljun);

- Il-Fond għall-Fruntieri Esterni ġie allokat €17-il miljun iżjed (għal total ta' €95 miljun).

Żvilupp fil-qasam tas-CFSP

Il-Presidenza tal-Kunsill stqarret li l-Kunsill ser jipprovdi lill-Parlament b'informazzjoni fil-ħin dwar azzjonijiet individwali li jkunu ppjanati fil-qasam tal-Politika Komuni Barranija u ta' Sigurta,' u tal-Politika Ewropea dwar is-Sigurta' u d-Difiża (CFSP/ESDP).

Dan ifisser li l-Parlament għandu jingħata informazzjoni dwar per eżempju, l-objettivi u l-implikazzjonijiet finanzjarji tal-missjoni ta' l-ESDP li ġiet proposta li ssir fil-Kosovo.

Għalhekk il-Kumitat ippropona li l-fondi disponibbli għas-CFSP jerġgħu jsiru ta' €159.2 biljun, billi jiġu allokati fondi li ma jkunux ġew użati fil-Kategorija 4.

Għandu wkoll ikun hemm tqassim tal-fondi ġdid fl-istess Kategorija u għalhekk fil-baġit tas-sena d-dieħla, mhux ħa jkun hemm bżonn li jintuża l-istrument ta' flessibilita'.

Ir-Regolament Finanzjarju

Ingeborg GRÄSSLE (EPP-ED, DE) hija r- rapporteur tal-Parlament għar-Regolament Finanzjarju.

Għalkemm dan qiegħed jiġi diskuss taħt il-proċedura ta' konsultazzjoni, intlaħaq ftehim mal-Kunsill dwar numru ta' kwistjonijiet li huma kruċjali għall-Membri fil-Kumitat.

Waħda minn dawn il-kwistjonijiet tirreferi għall-ħolqien ta' database li għandha teskludi kuntratturi li per eżempju huma soġġetti għal deċiżjoni tal-qorti jew kunflitt ta' interessi, jew falliment.

Dan l-istrument għandu jintuża mill-istituzzjonijiet u mill-aġenziji ta' l-UE kollha, sabiex dawn jiġu esklużi minn kwalunke sejħa għal offerti maħruġa minnhom.

Peress li hemm possibilta' ta' diskrepanza legali li thedded il-programm għall-ħarsien ta' l-ambjent Life+, bejn il-bidu ta' l-2007 u l-adozzjoni ta' bażi legali għall-programm, għandhom jiġu allokati €15-il miljun għal "miżuri transizzjonali".

James ELLES EPP-ED GB Rapporteurs Louis GRECH PSE MT Rapport Abbozz tal-baġit ġenerali 2007, sezzjoni III / emendat mill-Kunsill (it-taqsimiet kollha) [ELLES u GRECH] Rapport Baġit ġenerali tal-K.E.

[GRÄSSLE] Proċedura: Baġitarja Dibattitu: 11.12.06

-//EP//TEXT IM-PRESS 20061127BRI00306 FULL-TEXT DOC XML V0//MT

L-emissjonijiet mill-karozzi

Il-Parlament għandu jadotta l-pożizzjoni tiegħu dwar l-approvazzjoni tat-tip ta' vetturi bil-mutur ġodda fir-rigward ta' emissjonijiet u l-aċċess għal informazzjoni dwar it-tiswija tal-vetturi.

L-għan tal-proposta tal-Kummissjoni huwa li jiġu stabbiliti regoli armonizzati dwar il-kostruzzjoni tal-vetturi bil-mutur bl-iskop li jiżguraw it-tħaddim tas-suq intern waqt li fl-istess ħin jipprovdu għal livell għoli ta' ħarsien ta' l-ambjent fir-rigward ta' emissjonijiet fl-atmosfera.

Għalhekk qed issir reviżjoni tal-limiti ta' emissjoni Euro 4 minn vetturi bil-mutur ġodda, li daħlu fis-seħħ fl-1 ta' Jannar 2005.

L-istandards il-ġodda, magħrufa bħala Euro 5, għandhom jibdew japplikaw mill-2009.

F'Settembru, il-Kumitat għall-Ambjent u s-Saħħa pubblika adotta rapport imħejji minn Matthias GROOTE (PES, DE), iżda wara, in-negozjati bejn il-Kumitat u l-Kunsill komplew għaddejjin sabiex jintlaħaq ftehim li permezz tiegħu, il-proċedura legali tkun tista' tagħlaq fl-ewwel qari tal-kodeċiżjoni.

Jekk il-Membri tal-Parlament Ewropew jadottaw dan il-ftehim ta' kompromess, tingħalaq il-proċedura legali u r-regolament ikun jista' jidħol fis-seħħ.

Rapporteur Matthias GROOTE PSE DE A6-0301/2006 RAPPORT dwar l-approvazzjoni tat-tip ta' vetturi bil-mutur fir-rigward ta' emissjonijiet u l-aċċess għal informazzjoni dwar it-tiswija tal-vetturi.

Proċedura: Kodeċiżjoni

Liċenzji tas-sewqan ġodda mill-2013 fil-format ta' karta ta' kreditu

Mill-2013, il-liċenzji tas-sewqan ġodda jew dawk li jkunu ġew sostitwiti għandhom jibdew jinħarġu f'format ta' karta ta' kreditu uniku madwar l-Unjoni Ewropea kollha.

Il-Parlament għandu jadotta rapport fit-tieni qari tal-proċedura ta' kodeċiżjoni u mħejji fi ħdan il-Kumitat għat-Trasport li għandu jwassal biex dan il-format jissostittwixxi iktar minn 110 mudelli differenti ta' liċenzji tas-sewqan li jeżistu fl-Istati Membri.

Dan il-format ġdid ser jagħmilha possibbli li l-Istati Membri jinkludu tip ta' ċippa elettronika biex tinżamm ċertu dejta fil-liċenzja.

Madankollu, il-perjodu ta' validita' ta' dawn il-liċenzji għandu jkun limitat u għalhekk, id-dejta u ritratti ser ikollhom jiġu aġġornati, u miżuri ta' sigurta' ġodda ser jiġu miżjuda regolarment.

Dan ma jfissirx li ser ikollhom isiru testijiet tas-sewqan jew mediċi ġodda.

L-adozzjoni tar-rapport imħejji minn Mathieu GROSCH (EPP-ED, BE) fuq il-pożizzjoni komuni tal-Kunsill dwar dan il-format uniku għal-liċenzja tas-sewqan, uriet li l-maġġoranza tal-Membri fil-Kumitat kienu favur il-ftehim li ntlaħaq mal-Kunsill, għaliex instab bilanċ tajjeb bejn it-tradizzjonijiet u l-esperjenzi differenti madwar l-Unjoni.

Jekk il-Parlament ukoll jadotta dan ir-rapport, id-Direttiva l-ġdida għandha wkoll tgħin biex ma jibqax ikun hemm l-hekk imsejjaħ turiżmu tal-liċenzji tas-sewqan.

Din minħabba l-fatt li l-Istati Membri mhux ser ikunu jistgħu joħorġu liċenzja lil persuni li jkollhom projbizzjoni temporanja milli jiksbu liċenzja tas-sewqan ġdida fi Stat Membru ieħor.

Għal dan il-għan, għandha tiġi stabbilita netwerk għall-iskambju ta' informazzjoni dwar il-liċenzji tas-sewqan madwar l-UE kollha.

Dwar il-karavans, il-Kummissjoni kienet oriġinarjament ipproponiet li sidien tal-karavans ikollhom bżonn liċenzja tat-tip B u E. Iżda matul in-negozjati ma' l-istituzzjonijiet l-oħrajn, il-Kumitat insista li kull min ikollu liċenzja tat-tip B jkun jista' jiġbed trejler ta' piż inqas minn 4250 kg.

Matul in-negozjati, il-Membri ddefendew ukoll il-prinċipju ta' aċċess progressiv għall-muturi akbar u aktar qawwija.

Dan ifisser li persuna l-ewwel ikollha tikseb esperjenza fuq muturi żgħar qabel tibda ssuq muturi b'magna aktar qawwija.

Is-sewwieqa tal-motorini ser ikollhom jibdew jagħmlu test teoretiku obbligatorju.

Barra minn hekk, ir-regoli għat-taħriġ u taħriġ mill-ġdid ta' eżaminaturi tas-sewqan ser jiġu armonizzati fil-livell Ewropew sabiex ikun hemm standard ta' kwalifiki bażiċi, assigurazzjoni ta' kwalita' u ta' programmi ta' taħriġ mill-ġdid regolari.

L-Istati Membri ser ikollhom jiżguraw li l-liċenzji bil-format il-ġdid jieħdu post dawk eżistenti mhux iktar tard 26 sena wara l-introduzzjoni tagħhom fl-2013.

Għalkemm ir- rapporteur ma kienx kuntent b'dan it-tul ta' żmien, huwa qal li kien ċert li fil-prattika, il-bidla ser isseħħ qabel.

Rapporteur Mathieu GROSCH EPP-ED BE A6-0414/2006 RAKKOMANDAZZJONI GĦAT-TIENI QARI dwar il-liċenzja tas-sewqan unika Proċedura: Kodeċiżjoni

-//EP//TEXT IM-PRESS 20061127BRI00306 FULL-TEXT DOC XML V0//MT


L-UE tinforza r-rwol tagħha biex tippromwovi d-demokrazija u d-drittijiet tal-bniedem

Drittijiet tal-bniedem

Monitoraġġ ta' l-elezzjonijiet bil-fondi ta' l-EIDHR

L-UE, kif tiddefendi l-valuri tad-drittijiet tal-bniedem u d-demokrazija f'pajjiżi terzi.

Eżempju wieħed huwa "L-Inizjattiva Ewropea għad-demokrazija u d-drittijiet tal-bniedem (EIDHR)" li bdieha l-Parlament Ewropew.

Bħalissa hi ssostni 1000 proġett madwar id-dinja, u ftit minnhom f'pajjiżi fejn id-drittijiet tal-bniedem huma vjolentati b'mod sfaċċat.

Il-Membri jkomplu jinsistu għall-eżistenza ta' din l-inizzjattiva wara s-sena 2007 u għal iktar flus, biex issir differenza madwar id-dinja.

Il-Parlament Ewropew konvint li"wieħed mill-objettivi ta' l-UE huwa li jassigura r-rispett ta' l-universalità u l-indiviżibilità tad-drittijiet tal-bniedem," u li l-UE għandha kapaċità straordinarja biex testendi u ttejjeb id-demokrazija u r-rispett tad-drittijiet umani madwar sħabha" fid-dinja kollha.

Din l-inizzjativa Ewropea tnediet mill-Parlament fis-sena 1994.

X'tip ta' proġetti jsostni il-fond EIDHR?

Fl-2004, il-fond EIDHR sostna proġetti li b'kollox jiswew iktar minn 100 miljun ewro u fi 32 pajjiżi.

Dawn jinqasmu fi tlett setturi: ċentri ta' riabilitazzjoni għal vittmi tat-tortura, kampanji kontra r-razziżmu u d-diskriminazzjoni jew l-abolizzjoni tal-piena tal-mewt, jew għal-libertà tal-ħsieb, formazzjoni fir-riżorsi umani.

Il-fond Ewropew għad-drittijiet tal-bniedem jissapportja l-ġustizzja internazzjonali, il-monitoraġġ ta' elezzjonijiet u l-ġlieda kontra l-impunità.

Ftit eżempji konkreti fejn nistgħu naraw il-frott ta' din l-inizjattiva huma l-Proġett dwar il-Poplu tal-Foresta.

Id-drittijiet ta' dawn il-popli li jinsabi fil-Kameroun, il-Gabon, l-Uganda u r-Rwanda "jiġu regolarment imċaħħdin."

Il-kordinatru tal-proġett Treva Braun tispjega li dan il-proġett jagħtihom il-mekkaniżmu biex huma jiddefendu drittijithom fuq livell nazzjonali u internazzjonali."

Il-Proġett ta' Paċi fis-Sudan imtella' mill-Istitut Max Planck jimmira għat-tisħiħ tal-paċi u rikonċiljazzjoni bejn is-Sudan tat-Tramuntana u tan-nofsinhar.

Fl-aħħar, l-għan tal- Cooperazione Internazionale hu t-tisħiħ tal-kapaċità ta' l-istituzzjonijiet pubbliċi fil-Kolumbia. sabiex inaqqsu mill-vjolenza kontra d-drittijiet tat-tfal fil-Bogotà.

X'se jiġri fl-2007 minn din l-Inizjattiva għall-promozzjoni tad-demokrazija?

L-att legali li jistabbilixxi il-fond Ewropew għal dawn il-proġetti jispiċċa fl-2006 iżda wara ġlieda persisteni u koerenti mill-Parlament viż-a-vis l-Kunsill u l-Kummissjoni hu rnexxilu jassigura l-fondi għall-Istrument il-Ġdid Ewropew għad-Demokrazija u d-Drittijiet tal-Bniedem?

Proġetti li ma jirrikjedux il-kunsent tal-gvernijiet tal-pajjiżi terzi

Dan se jkollu iktar fondi u se jkun jikkomplimenta programmi Ewropew oħra f'pajjiżi terzi iżda importanti ħafna li ninnotaw li dawn il-proġetta ma jkollox bżonn il-kunsent tal-gvernijiet ta' dak il-pajjiż.

Dan il-fond se jgħin lill-individwi għall-oppost ta' programmi oħra Ewropej u se jiffoka fuq il-nisa u t-tfal.

Fis-seduta plenarja li jmiiss il-Parlament se jiddeċiedi meta dan il-prgramm il-ġdid se jidħol fis-seħħ.

20061207STO01078 Sotto Kumitat għad-drittijiet tal-bniedem Test adottat mill-Parlament għal protezzjoni tad-drittijiet tal-bniedem f'pajjiżi terzi Rapport Scott u Flautre Websajt tal-EIDHR Politika globali ta' l-UE fil-qasam tad-drittijiet tal-bniedem


REACH: 30 elf kimika f'pakkett wieħed

Kompromess dwar REACH intlaħaq

Meta nisimgħu l-kelma "kimika" ħafna jimmaġinaw immedjatament laboratorju xjentifiku.

Iżda dan mhux kompletament veru.

Il-kimika madwarna kullimkien.

Jeżistu iktar minn 100,000 tip ta' kimika fuq is-suq fl-UE, eluf minnhom nużawhom kuljum jekk hu f'sapun, logħob, prodotti agrikoli għall-ġnejjen tagħna.

Wara snin ta' ħidma intensiva il-PE qed jikkonkludi x-xogħol fuq il-"leġislazzjoni l-ġdida dwar il-kimika"- REACH.

L-iskop tar-REACH huwa li jikkontrolla l-kimika perikoluża; li jissostitwixxi l-kimika perikoluża b'dik inqas perikoluża; u li jissostiwixxi l-40 testi tal-leġislazzjoni attwali b'regolazzjoni waħda.

REACH se tkopri 30,000 mill-100,000 kimika għaliex mhux se jkollha x'taqsam mas-sustanzi importati jew prodotti fi kwantitajiet żgħar.

L-ittri REACH ifissru REġistrazzjoni, Evalwazzjoni u Awtoriżazzjoni ta' kimiċi

Fi ftit kliem dan ifisser li kull kimika għandha tiġi rreġistrata bilfors; li l-awtoritajiet pubbliċi iridu jħassru b'iktar reqqa lejn id-dokumenti ta' reġistrazzjoni u jsaqsu għal iktar informazzjoni jekk hemm bżonn u li fl-aħħar il-kimika l-iktar perikoluża (madwar 1500) trid takkwista l-awtoriżazzjoni mill-Aġenzija tal-Kimika Ewropea (ECA) li se tkun ibbażati f'Helsinki.

Jekk alternattivi inqas perikolużi jeżistu dawn ma jakkwistawx awtoriżazzjoni.

Il-Konsegwenzi ta' REACH

Dawk li jipproduċu l-kimika għandhom id-dover li jnaqqsu, jew li jipprovdu rimedju għall-konsegwenzi negattivi jew inkell jinformaw b'xejn 'il-konsomaturi u l-impjegati tar-riskji involuti.

L-iżvantaġġ huwa li dan se jqum ħafna lill-produtturi (iktar minn1,7 miljun impjegati fl-industrija kimika, u 3 miljuni oħra li jiddependu indirettament fuq din l-industrija.

Il-vantaġġ huwa r-rispett ta' l-ambjent u s-saħħa tal-konsumaturi.

Ħafna kritiċi jaħsbu li kriteri iktar għola jissarfu f'aktar testijiet fuq l-annimali iżda REACH jwiegħed metodi li ma jagħmlux testijiet fuq l-annimali u jobbliga lill-produtturi jużaw metodi alternattivi jekk possibbli.

Fi kliem qasir il-problema kollha tar-REACH qiegħda bejn il-bilanċ ta' l-interessi ta' l-industrija u l-protezzjoni tas-saħħa u l-ambjent.

L-industrija kimikali tirrapreżenta 31% ta' l-industrija kimikali tad-dinja.

Storja tal-proċess leġislattiv tar-REACH

L-istorja tar-REACH bdiet 8 snin ilu.

Fis-sena 1998, il-Kunsill Informali tal-Ambjent fl-Ingilterra esprima tħassib dwar is-sistema regulatorja dwar il-kimika.

Il-Kummissjoni Ewopra ippreżentat l-ewwel proposta REACH fit-2003.

L-ewwel qari fil-Parlament Ewropew sar fi 2005.

Il-Ministri u l-Parlament Ewropew sabu kompromiss fuq REACH f'Novembru 2006.

Nhar il-11 ta' Diċembru se jkun hemm id-dibattitu u fit-13 se jkun hemm il-vot fi Strasburgu.

Segwu direttament.

REACH se jibda japplika minn Ġunju 2007.

20061207STO01168 Informazzjoni dwar REACH It-tieni qari REACH: Qbil bejn il-Parlament u l-Kunsill Kumitat għall-ambjent Kumitat għall-industrija u r-riċerka L-Aġenżija Ewropea tal-kimika Dokumenti adottati mill-PE EP Live


Punti Ewlenin tas-seduta plenarja 11-14 ta' Diċembru

Istituzzjonijiet

Punti Ewlenin tas-seduta Plenarja ta' Diċembru

Din is-seduta plenarja se tkun waħda mill-iktar imħabbtin ta' din is-sena.

Il-Punti ewlenin huma REACH, l-ilma ta' taħt l-art, l-approvazzjoni tal-Parlament dwar il-Kummissarji l-ġodda, l-għotja tal-Premju Sakharov u r-reviżjoni tad-"Direttiva dwar il-Televixi bla Fruntieri, " fost oħrajn.

It-Tnejn 11 ta' Diċembru il-pakkett REACH dwar il-kimika se jkun diskuss.

It-Tlieta 12 ta' Diċembru se tiftaħ bid-dibattitu dwar il-Fond ta' Aġġustament għall-Globaliżazzjoni, l-ilma ta' taħt l-art.

Iktar tard se jinżamm il-vot dwar iż-żewġ Kummissarji ġodda mir-Rumanija u l-Bulgarija u jingħata l-Premju Sakharov lil Alexander Milinkevich.

Wara nofsinhar se jinżamm id-dibattitu dwar id-Direttiva dwat Televixin bla fruntieri u l-baġit Ewropew 2007.

Nhar l-Erba' 13 ta' Diċembru se jiġi diskuss il-proċess ta' tkabbir ta' l-UE .

Dan wara rapport mħejji minn Elmar Brok fil-Kumitat dwar l-Affarijiet Barranin speċjalment dwar it-Turkija, il-Kroazja u l-pajjiżi Balkani.

F'rapport separat il-Kumitat għall-Affarijiet Kostituzzjonali jelabora l-bżonn għal struttura istituzzjonali, finanzjarja u politika qabel l-UE ma tista' tibda tikkunsidra iktar tkabbir.

Filgħaxija il-permessi tal-liċenzji għall-karozzi se jiġi diskussi fit-tieni qari ta' rapport.

L-għan hu li fl-2013 il-liċenzji se jkunu ta' forma waħda madwar l-UE kollha.

Il-Ħamis 14 ta' Diċembru

Rapport dwar id-dijossidu karboniku se jiġi ppreżentat fuq il-mejda tal-kamra.

Bħal kull nhar ta' Ħamis fis-seduta plenarja wara nofsinhar se jsir id-dibattitu dwar tlett kwistjonijiet dwar id-drittijiet tal-bniedem fid-dinja.

Fosthom, għal Malta importanti li ngħidu li s- sitwazzjoni fil-Fiji kif ukoll l-implikazzjoni tal-forzi tal-Ġnus Magħquda f'każijiet ta' abbuż sesswali fil-Liberja u l-Haiti se jkunu diskussa dan inhar.

Fi Brussel nhar it-18 ta' Diċembru se tinżamm seduta plenarja straordinarja bejn il-11 ta' filgħodu u s-siegħa ta' wara nofsinhar sabiex tippermetti 'l-Presidenza Finlandiża tippreżenta lill-Membri sommarju ta' dak kollu li għamlet matul il-presidenza tagħha dawn l-aħħar sitt xhur.

20061208STO01249 Il-Briefing komplet dwar is-Seduta plenarja

-//EP//TEXT IM-PRESS 20061127BRI00306 FULL-TEXT NOT XML V0//MT


Tkabbir ta' l-UE: Iva iżda l-ewwel ir-riformi

Istituzzjonijiet

IL-Memrbi jirriflettu dwar it-tkabbir ta' l-UE

Fejn għandhom jieqfu l-fruntieri ta' l-Ewropa?

Jista' wieħed juża l-prospettivi ta' l-adeżjoni bħala arma biex jinkuraġġi l-bidliet f'pajjiżi fejn ikun hemm bżonn ta' riformi?

Tista' l-Unjoni tkompli tikber fin-numru mingħajr ma tbiddel il-mod li taħdem?

Dawn jew mistoqsijiet oħra se jiġu risposti f'żewġ rapporti li se jiġu vvotati fil-plenarja din il-ġimgħa.

Ir-Rumanija u l-Bulgarija se jidħlu fi żmien gimagħtejn, u 2007 timmarka il-ħamsin sena tat-twaqqif ta' l-UE.

Din il-ġimgħa kruċjali minħabba li l-kwistjoni tat-Turkija hija waħda mill-prijoritajiet ta' l-aġenda wara li l-Kummissjoni Ewropea rrikmandat is-sospensjoni parzjali tan-negozjati minħabba Ċipru.

Trid però m'għandhix il-kapaċità

Iċ-ċavetta li tiftaħ it-triq għall-futur hija l-Kostituzzjoni Ewropea.

Hekk jikkonkludi rapport li se jiġi diskuss nhar l-Erba' filgħodu.

Elmar Brok (PPE-DE, Ġermanja) MPE, spjega li huwa ċar li "t-Trattat ta' Nizza ma jipprovdix bażi adekwata għat-tkabbir fil-ġejjieni."

It-tkabbir ma jistax jimblokka l-kapaċità ta' l-UE biex taġixxi iżda r-riforma istituzzjonali trid issir sabiex ma tkunx ta' xkiel għat-tkabbir.

Il-Membri saħqu fuq il-bżonn urġenti għat-twettieq ta' riformi dwar it-trattat speċjalment qabel l-elezzjonijiet Ewropej ta' 2009.

Dan sabiex ma jtellifx diskussjonijiet attwali tas-sħubija.

L-UE hija Unjoni ta' demokraziji b'valuri maqsuma bejn l-Istati Membri bi prospettivi ta' riformi u demokrazija.

Iżda Brok kompla jgħid li "t-tkabbir li jirnexxi huwa dak li huwa sostnut miċ-ċittadini waqt li l-kapaċità ta' l-integrazzjoni hija l-kundizzjoni tas-suċċess."

Brok jinkuraġġixxi lit-Turkija timplimenta l-Protokoll ta' Ankara li jestendi l-qbil bejn il-Komunità Ewropea u t-Turkija għall-Istati Membri kollha, nkluż Ċipru.

It-Turkija offriet li tiftaħ port wieħed u ajruport wieħed lill-Ċipru bil-patt u l-kundizzjoni li l-UE twaqqaf l-iżolazzjoni ekonomika ta' Ċipru ta' fuq.

Rigward il-Kroazja il-Membri laqgħu il-progress tagħha u kkonfirmaw il-prospettivi ta' l-adeżjoni għall-Balkani tal-Punent.

Fir-rapport tiegħu Alexander Stubb, PPE-DE, Finlandja dwar il-kapaċità ta' l-Unjoni biex tintegra Stati Membri ġodda, hu jikkonkludi li "l-istruttura attwali istituzzjonali, finanzjarja, u politika mhijiex adattata għal iktar tkabbir." "it-twessiħ ta' l-Unjoni mhux possibli mingħajr ma napprofondu iktar."

Mat-tibdil kollu neċessarju, Stubb ifakkar li wieħed irid jikkunsidra l-perċezzjoni taċ-ċittadin waqt li nkabbru l-Unjoni.

Riformi Komprensivi u politika tal-Viċinanza

Fir-rapport tiegħu Stubb jirrikmanda li l-parlamenti nazzjonali għandhom ikunu nvoluti, li l-Parlament Ewropew għandu jkollu rwol iktar importanti u li t-trasparenza fil-proċess tad-deċiżjoni għandha tikber; li s-sistema tal-votazzjoni fil-Kunsill għandha tkun iktar ibbilanċjata, li s-sistema ta' rotazzjoni fil-Presidenzi ta' l-UE għanda tinbidel kif ukoll il-kariga tal-Ministru għall-Affarijiet Barranin.

Fl-aħħar jirrikmanda flessibilità akbar li tippermetti gruppi ta' pajjiżi javvanzaw biex japprofondu l-integrazzjoni u jissimplifikaw l-istrumenti politiċi.

20061211STO01287 EP live Tkabbir ta' l-Unjoni Ewropea Kumitat għall-Affarijiet Barranin Laqgħa parlamentari konġunta

-//EP//TEXT IM-PRESS 20061127BRI00306 FULL-TEXT NOT XML V0//MT


Ftuħ tas-seduta plenarja - 11-14.12.06 (Strasburgu)

Istituzzjonijiet

Wara li fetaħ is-seduta plenarja, il-President tal-Parlament Ewropew Josep Borrell ħabbar li din l-ġimgħa ser jiffirma pubblikament flimkien mal-Kunsill, id-Direttiva dwar is-Servizzi.

Fost il-punti ewlenin: REACH; ir-reklamar fuq it-televixin; il-fond ta' aġġustament għall-globalizzazzjoni; l-ilma ta' taħt l-art; liċenzji tas-sewqan ġodda; il-Kummissarji tal-Bulgarija u tar-Rumanija; il-Baġit ta' l-UE.

Ser issir ukoll iċ-ċerimonja ta' l-għoti tal-Premju Sakharov għal-Liberta' tal-Ħsieb.

L-iffirmar tad-Direttiva dwar is-Servizzi ser isir nhar it-Tlieta fis-sagħtejn u nofs ta' wara nofsinhar, fuq ix-xellug ta' l-emiċiklu.

Membri ta' l-istampa huma mistiedna jattendu.

Il-Punti Ewlenin

REACH : Il-Membri tal-Parlament Ewropew għandhom japprovaw il-ftehim ta' kompromess li ntlaħaq bejn id-delegazzjonijiet tal-Parlament Ewropew u tal-Kunsill fuq REACH - il-pakkett leġislattiv dwar l-evalwazzjoni, r-reġistrazzjoni u l-awtorizzazzjoni ta' sustanzi kimiċi.

Aġġustament ghall-Globalizzazzjoni : Rapport dwar il-ħolqien ta' Fond Ewropew ta' aġġustament ghall-Globalizzazzjoni, li għandu jipprovdi sa €500 miljun kull sena biex jgħin lil dawk il-ħaddiema li spiccaw bla xogħol minħabba l-effetti tal-globalizzazzjoni, jerggħu jintegraw ruħhom fis-suq tax-xogħol.

Aġġornament tar-regoli dwar ir-reklami fuq it-televixin : Rapport dwar it-tibdil fir-regoli dwar ir-reklami mxandra fuq it-televixin fl-Ewropa, u approċċ ġdid f'każijiet meta prodotti kummerċjali jintwerew matul ix-xandir barra l-ħin tar-reklami.

Il-ħarsien ta' l-ilma ta' taħt l-art : Ftehima ta' konċiljazzjoni li ntlaħaq bejn ir-rapprezentanti tiegħu u tal-Kunsill dwar id-Direttiva fuq il-protezzjoni ta' l-ilma ta' taħt l-art.

Il-Parlament irnexxilu jintroduċi dispożizzjonijiet sabiex l-Istati Membri jieħdu miżuri iktar stretti li jevitaw li sustanzi perikolużi jikkontaminaw l-ilma ta' taħt l-art.

Liċenzji tas-sewqan ġodda : Mill-2013, il-liċenzji tas-sewqan ġodda jew dawk li jkunu gew sostitwiti ghandhom jibdew jinħargu f'format ta' karta ta' kreditu uniku madwar l-Unjoni Ewropea kollha.

Dan il-format jissostittwixxi iktar minn 110 mudelli differenti ta' liċenzji tas-sewqan li jezistu fl-Istati Membri.

Seduta plenarja straordinarja tal-Parlament : Il-Kunsill u l-Kummissjoni ser jagħmlu stqarrija dwar il-Preparazzjoni tal-laqgħa tal-Kunsill Ewropew li ser issir fi Brussell fl-14 u fil-15 ta' Dicembru 2006.

Ta' min jinnota fit-18 ta' Dicembru ser issir seduta plenarja straordinarja tal-Parlament Ewropew fi Brussell.

Il-baġit ta' l-Unjoni Ewropea : Il-Membri għandhom jikkunsidraw żewġ rapporti dwar l-abbozz tal-baġit ġenerali ta' l-UE għas-sena 2007, emendat mill-Kunsill.

Ir-rapporti kienu mħejjin minn James ELLES (EPP-ED, UK) u Louis GRECH (PES, MT).

Il-proċedura baġitarja issa waslet fit-tieni qari.

Il-ħatra tal-Kummissarji Rumeni u Bulgari : Approvazzjoni tal-ħatra tal-Kummissarji l-ġodda li jirrappreżentaw il-Bulgarija u r-Rumanija.

Meglena KUNEVA mill-Bulgarija għandha ssir Kummissarju ghall-Ħarsien tal-Konsumaturi, waqt li Leonard ORBAN, mir-Rumanija, għandu jsir Kummissarji għall-Multilingwiżmu.

L-għoti tal-Premju Sakharov għal-Liberta' tal-Ħsieb : Ċerimonja ta' l-għoti tal-Premju Sakharov għal-Liberta' tal-Ħsieb lil Alexander Milinkevich, il-mexxej ta' l-oppożizzjoni fil-Belarus.

Riċeviment għall-ġurnalisti : F'okkażjoni tal-ċelebrazzjonijiet ta' l-aħħar tas-sena, il-ġurnalisti preżenti fil-Parlament Ewropew fi Strasburgu huma mistiedna għal riċeviment nhar it-Tlieta 12 ta' Diċembru fil-Visitors Gallery (Bini LOW, sular 0), mis-6 ta' filgħaxija 'l quddiem.

Tibdil fl-aġenda

Id-dibattitu dwar ir-rapport fuq iċ-ċirkolazzjoni ta' għalf kompost għall-annimali, imħejji minn Friedrich-Wilhelm GRAEFE ZU BARINGDORF (Greens/EFA, DE), ġie pospost.

Ir-rapport imħejji minn Erna HENNICOT-SCHOEPGES (EPP-ED, LU) dwar is-Sena Ewropea għad-Djalogu Interkulturali (2008) ser jiġi vvutat mingħajr dibattitu.

Għandha wkoll issir mozzjoni għal riżoluzzjoni dwar il-koordinazzjoni tal-liġijiet, regolamenti u dispożizzjonijiet amministrattivi relatati mal-UCITS ( Undertakings for Collective Investment in Transferable Securities )

Il-MPE ddeċiedew ukoll li ma jsirx id-dibattitu ppjanat għall-Ħamis, dwar il-ħelsien ta' l-istaff mediku li qed jinżamm fil-Libja.

Simon BUSUTTIL (EPP-ED, MT) iddefenda t-tneħħija ta' dan id-dibattitu minn fuq l-aġenda u qal li dan mhuwiex iż-żmien opportun biex tiġi diskussa din is-sitwazzjoni.

Fakkar li l-proċedura ġudizzjarja li tinvolvi l-infirmiera Bulgari waslet f'mument kruċjali u saħaq li riżoluzzjoni tal-Parlament bħalissa tista' toħloq iktar ħsara milli ġid.

Għalhekk, kompla jgħid, ikun aħjar jekk din il-ġimgħa ma ssir ebda mozzjoni għal riżoluzzjoni dwar din il-kwistjoni.

20061207IPR01144 Aġenda: 11-14.12.06 (Strasburgu)


Regoli ġodda rigward ir-reklamar fuq it-televiżjoni!

Tagħrif

Regoli ġodda dwar it-tqegħid ta' prodotti

L-Ewropej iqattgħu 2 kuljum quddiem il-televiżjoni, jaraw films u….reklamar.

Ir-reklamar bejn 2 programmi, iżda issa anke fil-programm, permezz ta' sistema kontroversjali msejħa it-tqegħid ta' prodotti: meta l-attur isemmi jew juri prodott bit-tikketta.

L-Ewropa ddeċidiet li tadotta regoli li għadhom ma jeżistux rigward it-tqegħid ta' prodotti iżda ukoll rigward il-waqfien għar-reklamar.

Din il-ġimgħa l-PE se jivvota fuq dan.

Ftit statistiċi ta' interess huma li dar medja fl-Istati Uniti b'2.55 persuna fid-dar għandha 2.73 settijiet tat-TV b'persuni jaraw 4 siegħat televiżjoni kuljum.

Tul il-ħajja dawn ikunu raw 2 miljun programm.

L-UE għalhekk iddeċidiet li tadotta regoli dwar dan il-fenomenu teknoloġiku ġdid u revoluzzjonarju.

Revoluzzjoni teknika tissarraf f'evoluzzjoni dwar ir-Regoli tat-televixin

Ir-regoli attwali dwar ir-riklamar saru fl-1997.

Minn dak iż-żmien saru ħafna bidliet fit-teknoloġija tat-televixin.

Mis-sistema analoġika morna għas-sistema numerika jew diġitali, daħlu mezzi oħra bħall-internet, u t-telefonija mobbli, kif ukoll mezzi oħra ta' riklamar.

Dan jispjega l-bżonn ta' żviluppi anke fir-regoli.

Din il-ġimgħa l-PE se jivvota dwar rapport mtella' minn Ruth Hieronymi (PPE-DE, Ġermanja) li jirrevedi d-Direttiva "Televixin bla fruntieri".

Il-punt prinċipali li l-Membri jridu jirrevedu kien dak dwar ir-regoli tar-riklamar u għalhekk il-pawżi fuq it-televixin u anke jadottaw qafas ta' kif wieħed iqiegħed il-prodotti.

L-iskop tad-direttiva huwa li jkopri s-servizzi li jixbħu dawk tal-TV u l-midja awdjoviżwali fuq talba.

Il-leġislazzjojni fuq żewġ livelli li tagħmel differenza bejn servizzi tat-TV mxandra bi programm (servizzi lineari tal-midja) u servizzi non-lineari (servizzi fuq talbe fuq l-internet u t-TV numeriku).

Għall-programmi tat-TV tradizzjonali u s-servizzi bħal tat-TV (internet) huma regoli kwantitattivi li se japplikaw.

Huma regoli minimi kwalitattivi li se japplikaw għas-servizzi fuq talba (protezzjoni tal-minuri etc).

Il-gazzetti ta' fuq l-internet mhux se jiġu koperti.

Trid tistenna iktar għar-riklamar

Ir-riklamar huwa sors fondamentali għall-iffinanzjar ta' l-istazzjonijiet tat-TV, speċjalment dawk privati.

(90% ta' stazzjonijiet privati fl-Ewropa u 29% ta' dawk pubbliċi jiġu minn riklamar u sponsoring.)

Iżda waqt li dan ir-riklamar vitali għat-TV, ma nistgħux ngħidu l-istess għall-ispettatur.

Dan għandu bżonn jiġi protett minn riklamar bla waqfien jew waqfien kontinwu u regolari matul il-programmi.

Ir-regoli attwali ta' 1997 jistipulaw minimu ta' 20 minuta mill-inqas ta' riklamar ħlief matul l-aħbarijiet, il-programmi reliġjużi, dokumentarji u programmi tat-tfal li huma inqas minn 30-il minuta.

Il-proposti tal-Membri jgħidu li l-waqfien tar-riklamar

matul "film s magħmula għat-televixin … xogħlijiet ċinematografiċi, kunċerti, drammi teatrali u opri għandu jkun ta' 45 minuta.

Fir-realtà dan għadu suġġett għad-diskussjonijiet minħabba l-opinjonijiet varji tal-Gruppi politiċi.

il-programmi tat-tfal u ta' l-aħbarijiet jistgħu jiġu interroti kull 30 minuta.

Servizzji awdjo ma jistgħux ikollhom riklamar ta' ikel u xorb minħabba tħassib dwar il-ħxuna li qed tikber fit-tfal.

Il-volum tal-ħoss ma għandux ikun iktar għoli mill-bqija tal-programm

Ir-riklamar ma jistgħax ikun offensiv fuq bażi ta' diskriminazzjoni

Il-kompromess

Skond il-kompromess bejn l-istituzzjonijiet divseri ir-reklamar ma jistax jaqbeż 12-il minuta (20%) fis-siegħa.

Se jkunu projbiti kull tip ta' kummerċjali awdjoviżivi rigward sigaretti jew tabakk.

Ikun projbit ir-reklamar ta' prodotti disponibbli biss fuq karta tat-tabib

Rigward persuni b'diżabilità, l-Istati Membri jkunu inkoraġġati jirrendu s-servizzi tagħhom iktar aċċessibbli għal persuni b'diżabilità ta' smigħ jew viżiva.

Madankollu minn 1980 l-iktar mod kontroversjali ta' riklamar li qed jinfirex huwa t-tqegħid ta' prodotti, iġifieri każijiet fejn prodotti kummerċjali jintwerew matul ix-xandir barra l-ħin allokat għar-riklami.

Din it-teknika ta' tqegħid ta' prodotti barra l-ħin ta' riklamar uffiċjali hija użata ħafna fiċ-ċinema amerikana.

Barra dan il-films huma ġeneralement iffininanzjati b'din is-sistema, bi tpartit ma stampa jew djalogu.

Il-prinċipju li jreġi huwa li wieħed juri prodott matut film jew programm biex jirriklamah bi tpattija ta' support finanzjarju għall-produttur jew direttur tal-film.

Tipikament jew il-prodott ikun muri jew inkella l-kwalitajiet prinċipali tal-prodott ikunu msemmija.

Waqt li l-influwenza ta' dan qed tikber fl-Ewropa dan mhux awtoriżżat f'kull pajjiż Ewropew.

Għalhekk id-direttiva ta' Televixin mingħajr fruntieri tikkrea regolament ġdid dwar dan.

Din forsi sistema ġdida biex il-produtturi tat- TV idaħħlu iktar flus?

It-tqegħid ta' prodotti huwa kontroversjali għaliex ma ssirx distinzjoni iktar bejn ir-riklamar u l-kuntent editorjali.

Dan jissarraf f'inqas kreattività għal produtturi ta' films, jew nuqqas ta' għażla għall-ispettaturi gġalix ma jkunux jistgġu jevitaw dan it-tip ta' riklami.Filwaqt li ċerta Membri iridu kompletmanet jipprojbixxu, it test ippreżentat mill-Kumitat tal-Kultura jissuġġerixxi li dan għandu jitħalla taħt ċerta ċirkustanzi.

It-tqegħid ta' prodotti għandu jkun ipprojbit totalement għall-prodotti tat-tabakk u fi programmi ta' l-aħbarijiet, dokumentarji u tat-tfal.

Iżda l-Istati Membri jistgħu jagħtu permess biex isur fiċ-ċinema.

Wieħed għandu jinforma l-ispettaturi li matul film speċifiku se jkun hemm it-tqegħid ta' riklamar

Fejn isir dan ma għandux jaffettwa l-indipendenza jew ir-responabbiltà tax-xandara.

Ir-rapporteur Ruth Hiernoymi tikkonkludi li bit-tqegħid tar-riklamar prodotti l-Ewropej jistgħu jikkompetu aħjar ma produtturi Amerikana.

Filwaqt li ċerta Membri jridu l-interdizzjoni komplet tat-tqegġid ta' prodotti fil-films, il-pożizzjoni komunit tal-Kunsill tistipula "li dan għandu jkun projbit fil-prinċipju" bil-possibilità ta ' ċerta derogazzjonijiet sakemm Stat Membru ma jiddeċidiex kontra.

U tinsewx titfu t-televiżjoni għaliex is-"standby" jaħli daqstant enerġija.

20061211STO01289 Servizz ta' l-istampa.

Kumitat għall-Kultura EP Live


L-adeżjoni tal-Bulgarija u tar-Rumanija: il-ħatra tal-Kummissarji

Istituzzjonijiet

Il-Membri tal-Parlament Ewropew approvaw il-ħatra tal-Kummissarji l-ġodda li jirrappreżentaw il-Bulgarija u r-Rumanija.

Meglena KUNEVA mill-Bulgarija għandha ssir Kummissarju għall-Ħarsien tal-Konsumaturi, waqt li Leonard ORBAN, mir-Rumanija, għandu jsir Kummissarju għall-Multilingwiżmu, mill-1 ta' Jannar 2007.

Il-Parlament ta "l-approvazzjoni tiegħu għall-ħatra tal-Membru l-ġdid tal-Kummissjoni, Meglena KUNEVA , għall-mandat li jtemm fil-31 ta' Ottubru 2009", b'maġġoranza ta' 583 vot favur, 21 kontra u 28 astensjoni,

Bl-istess mod, l-approvazzjoni għall-ħatra ta' Leonard ORBAN ingħatat b'595 vot favur, 16 kontra u 29 astensjoni.

Il-Bulgarija u r-Rumanija ser jissieħbu ma' l-Unjoni Ewropea fl-1 ta' Jannar 2007 u b'hekk in-numru ta' Stati Membri ser jitla' għal 27.

Il-ħatra ta' żewġ ċittadini mill-Bulgarija u mir-Rumanija fil-Kummissjoni Ewropea huwa "sinjal importanti ta' l-integrazzjoni tagħhom fl-Unjoni Ewropea u ser timmarka l-bidu ta' parteċipazzjoni sħiħa fil-proċess ta' teħid ta' deċiżjonijiet fuq livell Ewropew għal dawn iż-żewġ Stati Membri ġodda."

Fl-aħħar ta' Novembru, il-Parlament Ewropew organizza seduti ta' smigħ mal-Kummissarji nnominati bl-għan li titjieb it-trasparenza tan-nominazzjonijiet u sabiex din il-ħatra tingħata aktar leġittimita'.

Wara l-approvazzjoni formali tal-Parlament Ewropew, il-Kunsill għandu jaħtar formalment lill-Kummissarji l-ġodda.

Ħatra tal-Kummissarji l-ġodda: 12.12.06

20061207IPR01147 Riżoluzzjoni tal-Parlament Ewropew li tagħti l-approvazzjoni għall-ħatra tal-Membru l-ġdid tal-Kummissjoni nnominat mir-Repubblika tal-Bulgarija, is-Sra Meglena KUNEVA Riżoluzzjoni tal-Parlament Ewropew li tagħti l-approvazzjoni għall-ħatra tal-Membru l-ġdid tal-Kummissjoni nnominat mir-Rumanija, is-Sur Leonard ORBAN Il-Kummissarji l-ġodda Seduti ta' Smigħ tal-Kummissarji


Il-ħatra tal-Membri tal-Qorti ta' l-Awdituri mill-Bulgarija u mir-Rumanija

Kontroll baġitarju

Il-Parlament ġie kkonsultat mill-Kunsill dwar il-ħatra tal-Membri tal-Qorti ta' l-Awdituri: Nadezhda Dimitrova SANDOLOVA għall-Bulgarija u Ovidiu ISPIR għar-Rumanija.

Il-MPE taw opinjoni favorevoli.

B'maġġoranza ta' 561 vot favur, 32 kontra u 38 astensjoni, il-Parlament Ewroprew ta opinjoni favorevoli dwar in-nominazzjoni ta' Nadezhda SANDOLAVA bħala Membru tal-Qorti ta' l-Awdituri.

Il-Parlament ta wkoll opinjoni favorevoli dwar in-nominazzjoni ta' Ovidiu ISPIR bħala Membru tal-Qorti ta' l-Awdituri bi 356 vot favur, 229 kontra u 51 astensjoni.

Proċedura: Konsultazzjoni

Ħatra tal-Membri tal-Qorti ta' l-Awdituri l-ġodda: 12.12.06

20061212IPR01450 In-nominazzjoni ta' Ovidiu Ispir bħala Membru tal-Qorti ta' l-Awdituri [FAZAKAS] In-nominazzjoni ta' Nadezhda Sandolova bħala Membru tal-Qorti ta' l-Awdituri [POMES RUIZ]


Alexander Milinkevich jirċievi l-Premju Sakharov għal-Liberta' tal-Ħsieb

Drittijiet tal-bniedem

Il-Premju Sakharov għal-liberta' tal-ħsieb

Alexander Milinkevich, il-mexxej ta' l-oppożizzjoni fil-Belarus, irċieva l-Premju Sakharov għal-Liberta' tal-Ħsieb mill-President Josep Borrell f'isem il-Parlament Ewropew.

Is-Sur Milinkevich kien ħareġ għall-elezzjonijiet presidenzjali fil-Belarus f'Marzu li għadda, iżda r-riżultati ta' dawn l-elezzjonijiet ġew ikkundannati kemm mill-Unjoni Ewropew, kif ukoll mill-Istati Uniti.

Aktar tard, is-Sur Milinkevich safa impriġjonat għal 15-il jum, talli ipprotesta kontra r-riżultati.

Matul iċ-ċerimonja, il-President Borrell qal li diffiċli li wieħed jemmen li l-ġurnata tal-lum, miljuni ta' persuni madwar id-dinja huma mċaħħdin mid-demokrazija.

Fakkar li l-Unjoni Ewropea għandna dmir speċjali li tiddefendi u tippromwovi d-drittijiet tal-bniedem fid-dinja.

Għalhekk din qatt ma tittollera l-vjolazzjoni tad-dinjita' tal-bniedem u l-oppressjoni tal-valuri demokratiċi.

Huwa saħaq li l-Premju Sakharov 2006 juri din id-determinazzjoni.

Waqt li indirizza lis-Sur Milinkevich, qal: "Int sirt tassew simbolu tar-reżistenza kontra l-oppressjoni u tat-tama għal ġejjieni demokratiku…

Aħna nappoġġjawk fil-ħidma tiegħek għad-demokrazija fil-Belarus u l-aspirazzjoni tas-soċjeta' li tikseb id-dritt li tagħżel il-mexxejja tagħha b'mod demokratiku, id-dritt li jkollha aċċess għal informazzjoni indipendenti, id-dritt li tistabbilixxi NGOs u d-dritt li jkollha sistema ġudizzjarja indipendenti u imparzjali."

"Il-Premju Sakharov din is-sena qiegħed jingħata lit-tama li l-Belarus jsir pajjiż demokratiku u lil kull persuna li jkollha l-kuraġġ li mhux biss toħlom dwar il-liberta' iżda wkoll tagħmilha realta'."

Wara li rċieva l-premju, is-Sur Milinkevich qal li dan għandu jkun ta' dawk kollha li qegħdin ikomplu jiġġieldu għal ħelsien f'pajjiżhom.

"Il-Premju Sakharov huwa eżempju tajjeb ħafna tal-politika morali, huwa sinjal ta' l-għarfien tal-ġejjieni Ewropew tal-Belarus."

Qal li l-awtoritajiet fil-Belarus qegħdin iġibu ruħhom bħal fi żmien l-Inkwiżizzjoni kontra l-avversarji politiċi tagħhom, li ħafna minnhom għebu.

Qal ukoll li huwa favur ir-reżistenza kontra l-oppressjoni mingħajr vjolenza, u fakkar li matul id-dimostrazzjoni ta' Marzu kontra r-riżultati falsifikati ta' l-elezzjonijiet fil-pajjiż, il-bandiera ta' l-Unjoni Ewropea kienet imtellgħa ħdejn dik tal-Belarus, bħala sinjal ta' appoġġ.

Kompla jgħid li fil-Belarus bħalissa qegħdin jergħu jittellgħu monumenti li jonoraw lil Stalin u li qiegħed jiġi mxerred ħafna gideb.

Madankollu, ir-reġim għandu diffikultajiet kbar għaliex l-ekonomija mhix qed taħdem sew u r-Russja qiegħda thedded li twaqqaf it-trattament ekonomiku preferenzjali.

Huwa saħaq li ma jridx li jkun hemm sanzjonijiet ekonomiċi fuq il-Belarus għaliex dawn jaffettwaw l-iktar lil poplu.

Semma l-fatt li l-President tar-Russja Vladimir Putin irid iġiegħel lill-President tal-Belarus Alexander Lukashenko biex jidħol f'unjoni monetarja mar-Russja u biex jniedi kostituzzjoni ġdida li tistabbilixxi unjoni politika magħha.

Għalkemm il-President Lukashenko huwa kontra din it-telfa ta' indipendenza, l-istint ta' sopravivenza politika ta' l-awtoritajiet xorta jista' jwassal biex dawn jogħqodu għar rikjesti Russi.

Fl-istess ħin, l-oppożizzjoni demokratika fil-Belarus mhix kontra r-Russja, għaliex din hija msieħba importanti għal Belarus demokratika u indipendenti.

Is-Sur Milinkevich għamel appell biex l-UE ma tgħollix il-prezz tal-viża għal ċittadini tal-Belarus, għaliex filwaqt li dawn ma jistgħux iħallsu 60 ewro, għandhom bżonn ikunu jistgħu jżommu kuntatt mal-Punent.

Għamel ukoll appell biex l-Unjoni tniedi Fond għad-Demokrazija sabiex tkun tista' tieġu azzjoni f'pajjiżi b'mexxejja dittatorjali.

Huwa temm billi rringrazzja l-Parlament Ewropew għall-appoġġ tiegħu.

Kull sena, il-Parlament Ewropew jagħti l-Premju Sakharov għal-Libertà tal-Ħsieb lil individwi jew organizzazzjonijiet eċċezzjonali li jiġġieldu kontra l-oppressjoni, l-intolleranza u l-inġustizzja.

Il-premju huwa wieħed mill-modi kif il-MPE jfittxu li jippromwovu d-drittijiet tal-bniedem u d-demokrazija fid-dinja.

Il-premju jingħata lil persuni, assoċjazzjonijiet jew organizzazzjonijiet, irrispettivament minn nazzjonalita', il-post ta' residenza jew il-post fejn ikunu stabbiliti.

Ir-rebbieħ jirċievi ċertifikat u ċekk ta' €50,000.

20061207IPR01148 Il-Premju Sakharov 2006 Filmat (1.5MB) Fuljett (PDF)


It-Tnejn fl-aħħar Seduta fi Strasburgu għal 2006

Istituzzjonijiet

It-tnejn fil-Plenarja

Il-President Borrell fetaħ din is-Seduta ilbieraħ.

Il-Membri ddiskutew REACH u l-għajnuna finanzjarja ta' kumpens għal dawk li jkabbru l-bananas.

Din il-ġimgħa se twassal għall-vot finali dwar REACH, il-baġit Ewropew 2007, id-Direttiva dwar it -Televixin bla fruntieri, l-għotja tal-Premju Sakharov, regoli ġodda dwar il-liċenzji tal-karozzi kif ukoll l-għajnuna għar-reintegrazzjoni għal dawk li tilfu x-xogħol minħabba tendenzi globali.

Matul id-diskors li fetaħ din l-aħħar seduta plenarja għal 2006, il-President Borrell għamel ftit bidliet fl-aġenda wara diskussjoni mal-Membri.

It-Tnejn 11 ta' Diċembru

Minkejja l-bidliet fil-programm ta' din il-ġimgħa, ilbieraħ xorta saret id-diskussjoni prevista dwar REACH, il-leġislazzjoni dwar il-kimika li meta tidħol fis-seħħ tissostitwixxi 40 liġi oħra.

Il-vot se jsir nhar l-Erba' 13 ta' Diċembru.

Il-Membri ddiskutew anke l-għajnuna finanzjarja mogħtija lil dawk li jkabbru l-bananas.

Filwaqt li l-Kamra tixtieq iżżomm is-sistema attwali ta' ħlas bil-quddiem, xorta talbu li l-Kummissjoni tirrevedi l-politika tagħha dwar dan fil-2009 rigward il-possibiltà ta' tibdiliet rigward it-tariffi għal pajjiżi terzi.

It-Tlieta 12 ta' Diċembru se jsir id-dibattitu dwar l-iffinanzar tal-kooperazzjoni għall-iżvilupp fejn il-Parlament jisħaq fuq il-prijoritajiet tiegħu għall-istrument finanzjarju 2007-2013.

Il-ħarsien ta' livelli ta' ndafa ta' l-ilma ta' taħt l-art se tkun diskussa qabel il-vot b'maġġoranza sempliċi dwar il-ħatra taż-żewġ Kummissarji mir-Rumanija u mill-Bulgarija.

F'nofsinhar se jingħata l-Premju Sakharov 2006 lil Alexander Milinkevich mill-President Borrell.

Wara nofsinhar id-dibattitu dwar id-Direttiva dwar it-Televixin bla Fruntieri se jinżamm.

Ħarsu fuq il-link hawn taħt għal analiżi dwar is-suġġett.

L-Erba' 13 ta' Diċembru se tiffoka fuq it-tkabbir ta' l-Unjoni wara rapport mħejji minn Elmar Brok MPE (PPE-DE, Ġermanja).

Il-liċenzji għas-sewqan se jkunu diskussi ukoll minħabba li fl-2013 se jidħol fis-seħħ format wieħed għall-Unjoni Ewropea kollha.

Il-Ħamis 14 ta' Diċembru l-Membri se jiddiskutu dwar it-tnaqqis ta' l-emissjoni tad-dijossidu karboniku.

Bħal kull nhar ta' Ħamis wara nofsinhar se jiġu diskussi tlett suġġetti dwar id-drittijiet tal-bniedem : Fiji, l-abbużi sesswali fil-Liberja u s-sitwazzjoni fil-Burma.

Għal iktar tagħrif mur fuq il-links

Din il-ġimgħa ibqgħu magħna.

Se nagħtukom sommarju ta' x'ġara l-ġurnata ta' qabel fil-Plenarja

se nsegwu l-iffirmar tad-Direttiva dwar is-Servizz

nagħtu ħarsa flimkien lejn l-għotja tal-Premju Sakharov

nagħtu sommarju dwar il-konferenza stampa li se ssir dwar REACH bejn il-Ministri fil-Parlament fi Strasburgu nhar l-Erba' dwar il-vot

se nispjegaw it-tifsir tal-poter leġislattiv

se naġġornaw l-analiżi dwar il-baġit

20061212STO01410 EP live Analiżi kompleta Televixin bla fruntieri REACH